Esta 1
Daker Vasti ocayo dog kabaka Akacwero
1-Man lok mutimme i kare pa Akacwero ma yam loyo piny nia ki i India nio kwede wa i lobo Etiopia, kun loyo dul lobo mapat-pat ma romo miya acel ki pyeraryo wiye abiro kulu. 2I kare meno kabaka Akacwero obedo i wi kom kerre i gaŋ kalle i Cuca. 3I mwaka me adek me locce en ocako tedo karama pi rwodine ki ludito wi ticce ducu; ludito wi mony me Percia ki me Media gubino iye, kacel ki ludito me awora ki lulo dullobo mapatpat ducu. 4En obedo ka nyuto botgi lonyo ki deyo ma tye i te kerre ki dit me locce, ki woro ma lwak omiye, pi lwak nino mapol, nino miya acel ki pyeraboro kulu.
5Ka kare meno ducu doŋ otum, kabaka ocako tedo karama pi jo ducu ma gibedo i gaŋ madit me Cuca, jo madoŋo ki matino. Obedo kwedgi pi nino abiro i dyekal ki i poto me ka nam ma tye i ŋet ot mere. 6Dyekalle gidero ki cuka boŋo pamba matarre ki boŋo ma bulu ma gitweyo ki tol uci camanini ki tol ma lamar lamar ma girwako i agit me ryal ma i kom wir ma gitiyo ki got mapwot me wel. Gi-bedo onoŋo tye ma gitiyo ki jabu ki ryal. Ka ma gicibogi iye onoŋo gipeto iye godi ma gidero ki kidi matino makwar ki matar, ki gin mukene ma ryeny ki ki di matino me wel. 7Gikelo ginamata i kikopo mejabu ma kitgi patpat; kabaka onoŋo omiyo gionyo koŋo vino mabup twatwal muporo lonyone. 8Koŋo vino bene gimato ma lubo cik, kun pe gidiyo dano mo tektek; pien onoŋo kabaka omiyo cik bot ludito tic ducu ma i gaŋ kalle ni dano acel acel omat kit ma cwinye mito. 9Vasti ma en aye daker otedo karama bene pi mon, obedo kwedgi i gaŋ kal pa kabaka Akacwero.
10I nino me abiro me karama meno, ma cwiny kabaka doŋ odoko yom ki mat, en ociko Meuman, Bijita, Karbona Bigita, Abagita, Jetar ki Karkac, ma gin aye ludito kal abiro ma gikologi ma gitiyo bot kabaka Akacwero, 11ni myero gukel Vasti ma daker mere i nyime, kun girwako lalukanane me ker i wiye, wek onyute bot lwak jo ma rokgi patpat ki bot rwodi wek gunen kit ma dakone ber kwede, pien mwonya mada me anena.
12Ento Vasti okwero lubo cik pa kabaka ma onoŋo ooro ludito kalle bote-ni, ci pe obino. Pienno omiyo kiniga omako kabaka mada, cwinye owaŋ matek.
13Ci kabaka ocako lok ki luryeko ma giŋeyo lok me kare mapatpat, pien meno obedo kit pa kabaka; kare ducu en penyo lok bot jo ma giŋeyo cik ki kit me ŋolo kop. 14Jo ma cok kwede gin aye Karcena, Cetar, Adimata, Tarcic, Merec, Marcena ki Memukan, ma gin rwodi pa jo Percia ki Media ma gitye ki twero me bino bot kabaka i kare mo keken, ludito ma gikwoŋo nyim jo mukene ducu ma i kerre pi ditogi. 15Openyogi ni, "I te cik myero gitim gin aŋo i kom daker Vasti, pien pe olubo cik pa kabaka Akacwero ma onoŋo ooro ludito kalle bote pi lwoŋe?" 16Ci Memukan odok iye i nyim kabaka ki rwodi ni, "Daker Vasti pe otimo bal bot kabaka keken, ento bot rwodi ducu me rok ducu ma i dul lobo ducu ma kabaka Akacwero loyo-ni; 17pien tim man ma daker otimo-ni lokke biŋene bot mon ducu, miyo gibicayo coggi ki i waŋgi atyer kun giwacci, 'Kabaka Akacwero owacci gikel daker bote, ento dako okwero bino woko.' 18Wa tin kikome mon madito pa jo Percia ki Media ma gutyeko winyo tim pa daker gibitito pire bot rwodi ma i te locpa kabaka, ci meno binyayo cac ki kiniga madwoŋ mada. 19Ka ce ineno ni ber, wek gicwal cik ma iketo pi ditti in kabaka, dok wek gico i kin cik pa jo Percia ki jo Media ma pe doŋ gitwero lokoneni, daker Vasti doŋ pe myero oo i nyim kabaka Akacwero. Dok wek kabaka omi ditte me bedo daker bot dako mukene ma dok ber kato en woko. 20Ka cik ma kabaka biketo-ni gibitito pire romo lobo ducu ma i te kerre, kit macalo ditte tye kwedeni, ci bimiyo mon ducu woro coggi, jo me rwom ma malo ki me rwom ma piny." 21Lok meno oyomo cwiny kabaka ki rwodi, ci kabaka otiyo kit macalo Memukan owaco. 22Ocwalo waraga i kabedo ducu ma en loyo, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Ocoyo ni laco acel acel myero obed rwot i ode, dok ni olok lok kun lubo leb pa lutugi.


Icaya 3
Ŋolo kop i kom jo Juda ki jo Jerucalem
1Pien, koŋ inen, Rwot, ma en Rwot me mony,
tye ka kwanyo woko ki bot Jerucalem ki jo Juda
gin ducu ma yam kwogi ocuŋ
i kome, cam ducu ma kwogi jeŋŋe iye,
ki pii bene ma kwogi ojeŋŋe iye.
2Tye ka kwanyo dano matek dok ma lamony,
laŋolkop ki lanebi,
latyet ki ladit,
3lutel wi jo pyerabic
ki jo me awora,
lumi-tam ki lutak maryekke,
ki luryeko ma gitiyo Lwit me gwoko kom.
4Abimiyo awobe bedo rwodigi,
litino matino aye ma biloyogi.
5Dano gibibedo ka unne kekengi,
kun ŋat man uno lawote,
dano acel acel uno wadigi;
awobi binywaro ladit,
laboŋ ata binywaro dano ma giworo.
6I nino meno dano bimako ominne
i ot pa wonne, biwacci,
"In it ye ki boŋo me aruka,
in aye doŋ ibibedo ka loyowa,
wi obur man bibedo i te locci."
7I nino meno en bilok kun wacci,
"An gira pe abibedo lacan-dano;
kwon ki boŋo pe i oda;
pe wubiketa me bedo
ŋat ma loyo lwak."
8Pien Jerucalem doŋ cok poto woko,
Juda doŋ opoto mere woko;
pien lok ma giloko ki gin ma gitimo kemo Rwot,
gujemo woko i kome dok gubalo deyone woko.
9Kitgi ma giyeko kwede kin dano-ni bibedo caden i komgi;
ginyuto balgi woko ka maleŋ calo Codom,
pe gikano akana, Can i wigi!
Pien gin aye ma gukelo can i komgi kengi.
10Wutit bot jo ma kitgi atir ni gibibedo maber,
pien gibilimo bakacic me gin ma gitimo.
11Can bipoto i kom jo maraco!
Can ma bipoto i komgi bibedo marac mukato kare;
pien gin ma ciŋgi otimo,
en aye bene ma gibitimo i komgi.
12Litino gitye ka uno lwakka,
kombeddi doŋ gitye i te loc pa mon.
Wun lwakka, lutelwu tye ka rwenyowu arwenya,
gitye ka ŋakowu woko ki i yo ma myero wuwot iye.
13Rwot doŋ obino woko ka pido,
en ocuŋ ka ŋolo kop I kom lwakke.
14Rwot doŋ oyabo pido woko i kom lwakke,
ocako pido ki ludoŋo pa lwakke ki rwodigi.
"Wun kikomwu aye ma wucamo poto olok,
jami ma wuyako ki bot lucan tye i odiwu.
15Wuninyo lwakka woko kono piŋo kun wutimo lucan malit mukato?"
Man lok pa Rwot Lubaŋa me mony kikome.
Ŋolo kop i kom jo Cion
16Rwot owacci,
"Pien anyira me Cion giwakke,
giwoto ma gutoŋo ŋutgi atona
kun gineno dano ki waŋ me kwele,
ginyedo wot anyeda ki wi tyengi
kun gara ma i tyengi yeŋŋe, tye ka
kok maloŋo;
17pi meno, Rwot bimiyo wi anyira
Cion tokke woko doko bur
Rwot bimiyo komgi bene doŋ noŋo ka maleŋ."
18I nino meno Rwot bikwanyo atego me tyen monwu mabeco-ni woko ki tiko ma girubo me tur nyimgi, ki mola me cal dwe; 19mola ŋut ma ryeny aryenya, atego ŋut cin, ki kitambara me adwala i ŋut; 20boŋŋigi me atweya i wic, ogul me bad, del me tweyo pyer, cupa moo me wir, lwit ma gitweyo me gwoko kom; 21agit ciŋ, agit ma girwako lum; 22boŋŋigi mabeco ma giruko i nino madito, gomci, boŋŋi me ummegi, ki kicaa me ciŋ; 23ginaruka mogo ma mareprep, boŋŋi camanini kitambara ma gidwalo i wic ki kitam: bara me geŋo waŋ.
24Ma ka moo ma ŋwece kur bibedo gin mukwok;
ma ka del me tweyo pyer bibedo tol:
ma ka yer ma gikedo akeda maber wigi bital woko;
ma ka ruko boŋŋi mogo me wel,
gibitweyo boŋo cola aye i pyergi;
ma ka nen mwonya, gibibedo ki lewic.
25Gibineko cogwu woko ki pala I ucwan,
co ma gin oteka lwenywu gibito imony.
26Kumo ki koko me can biwinnye i dogcel me Cion;
bibedo calo dako ma giyako jamine woko ducu,
ma obedo piny i nom.


Nekemia 9:29
29In itito botgi ni gulokke gudwog cen boti dok gulub cikki. Ento gin gubedo ki wakke ci gukwero lubo cikki ducu, kadi bed nene atir ni mako cikki aye miyo dano bedo ki kwo, ento gin gutimo bal i kom gin ma in iciko. Gubedo ki tekwic gukwero lubo cikki.


Ejekiel 35
Lok ma lanebi otito mukemo got Ceir
1-Rwot oloko kweda. 2Owacci, "Wod pa dano, cik waŋi inen got Ceir, ci itit lok i kome. 3Wac bot jo ma gibedo kunnu ni, an Rwot Lubaŋa awaco kuman ni,
Nen, atye ki lok i komwu,
wun jo ma i kom got Ceir.
Abiryeyo ciŋa i komwu ci amiyo lobowu doko obur
ka ma dano mo pe bedo iye.
4Abiweko gaŋiwu ducu doko obur,
ki wun doŋ wubibedo i lobo ma oballe woko.
Man bimiyo wuŋeyo ni an aye a Rwot.
5"Wun onoŋo wubedo lumone pa jo Icrael ducu, kun wumiyo gibedo ka nekogi woko ki pala lucwan i kare ma can opoto i komgi, ki i kare me keto can i komgi me agikki. 6Pi meno, kit macalo atye kwo-ni, man Rwot Lubaŋa ma owaco, doŋ abiyubo to aye ma binekowu, ma binekowu nakanaka tyekowu woko; pien wutye ki bal alii me nek, pi meno to bibedo ka nekowu nakanaka. 7Abimiyo got Ceir doŋ obur, ki lobone doŋ iye noŋo; doŋ abimiyo jo ma gibino ki jo ma gicito gikato ki kenyo gitum woko matwal. 8Abipoŋo wi godiwu ki kom dano ma ginekogi; ki jo ma ginekogi ki pala lucwan gibipoto i wi cerewu ducu ki i notawu ki loŋowu ducu. 9Abimiyo lobowu iye doŋ noŋo kare ducu, ki gaŋiwu bene ducu dano doŋ pe bibedo iye. Man bimiyo wuŋeyo ni an aye a Rwot.
10"Yam wubedo ka wacci rok magi aryo, Icrael ki Juda, ki lobogi ducu bidoko mewu, dok bene wubicamo bedo mewu, kadi bed an Rwot aye abedo Lubaŋagi. 11Pi meno, kit macalo atye kwo-ni, man Rwot Lubaŋa ma owaco, abitic kwedwu kun lubo kit kinigawu ki nyekowu ma doŋ wutyeko nyutogi woko ka maleŋ-ŋi, pien wubedo ki adagadaga i kom jona. Abimiyo wuneya i kinwu kekenwu, ka doŋ acako ŋolo kop i komwu pi gin ma wutimo i kom jona. 12Man bimiyo wuŋeyo ni an Rwot onoŋo awinyo lok ma wubedo ka wacone ki cac i kom godi me Icrael, kun wuwacci doŋ gudoŋ igi noŋo, dok ni doŋ gimiyo botwu ni wucam obed mewu. 13Dok bene wumine kenwu me bedo dit makato an woko, kun wunyatte kwede i koma ma wuloko lok mapol; ento meno an awinyo woko."
14Rwot Lubaŋa owaco kuman ni, "Abimiyo lobowu iye doŋ noŋo, wek jo me wi lobo ducu gubed ki yomcwiny pi can ma opoto i komwu. 15Kit macalo wubedo ki yomcwiny pi ginaleya pa jo me ot pa Icrael, ni pien lobogi doŋ odoŋ nono, an bene abitimowu kit meno, wun jo ma wubedo i got Ceir, ki jo Edom ducu. Man bimiyo giŋeyo ni an aye a Rwot."


Pingo Yecu olwongo lucat wil ma onongo gicato lee i ot pa Lubanga ma i Jerucalem ni "luyak"?
WAKWANO i Jiri pa Matayo ni: "Yecu odonyo i ot pa Lubanga, ci oryemo jo ducu ma onongo gicato wil ki ma giwilo jami i ot pa Lubanga. Oryebo meja pa lulok cente, ki kom pa lucat amam. Ci owaco botgi ni, 'Gicoyo ni, "Oda gibilwongo ni ot me lega"; ento wun wuloko odoko boro pa luyak.'"—Matayo 21:12, 13.
Lok me tekwaro nyuto ni lucat wil i ot pa Lubanga onongo gitero luwil marac kun gicato jami i wel ma lamal adada. Me labolle, wel amam onongo yot adada, dok kadi wa lucan bene onongo gitwero wilone me gityer. Ento coc mo macon pa Lujudaya waco ni i kare mo i cencwari me acel onongo kicato amam aryo i wel me denari acel me jabu. Onongo tero nino 25 pi ngat mo me tic wek enong wel cente meno. Wel amam odoko tek adada ma lucan onongo dong pe gitwero wilone. (Lulevi 1:14; 5:7; 12:6-8) Okelo cwercwiny madit adada bot lapwony cik pa Lujudaya mo ma nyinge Simeon ben Gamaliel ma oweko en odwoko wel gityer ma Lujudaya onongo myero gumi. Cutcut i nge meno, wel amam aryo odoko yot adada.
Kit ma dong waneno kwede, lucat wil i ot pa Lubanga onongo giluworo dok onongo gitero luwil i yo marac adada. Meno aye tyen lok muweko Yecu olwongogi ni "luyak."


Nwoyo Cik 33:17
17Ditte ki deyone bibedo rom ki pa wod twon me kayo,
tuŋe aryo ducu tye macalo tuŋ twon ma i tim.
En aye bitwomo kwede rok mapol,
bicobogi ducu nio wa i agikki lobo;
tuŋe aye jo Epraim ma gikato alip apar,
ki jo Manace ma giromo alip mapol-li."


Ejira 9
Ejira owinyo pi nyomo anyira rok ma pe gin Lujudaya
1I kare ma gin meno gityeko timone, ludito gubino bota gutitta ni, "Jo Icrael, ajwagi, kacel ki Lulevi, pud peya gupokke woko ki i kom jo mukene ma gibedo i lobo-nu me bedo kengi ki pi tim me kipyedagi jo Kanaan, jo Kit, jo Periji, jo Jebuc, jo Ammon, jo Moab, jo Ejipt, ki jo Amor. 2Co ma gin Lujudaya gubedo ka nyomo anyiragi mogo gubedo mongi kikomgi ki mon pa litinogi; omiyo kwa jo maleŋ pa Lubaŋa guribbe woko kacel ki jo mukene ma gibedo i lobo-nu ma gin jo maraco. Ludito ma giloyo lwak kacel ki rwodi aye gubedo lubal madoŋo i lok man." 3Ka awinyo lok meno, ci ayeco ginarukana woko, ka aputo yer wiya ki i wiya ki dok aputo yer tika ki i tika bene, acako bedo ma piny orem kweda woko. 4Lacen jo ducu ma komgi omyel ka guwinyo lok pa Lubaŋa pa Icrael, pi ŋayo waŋ Lubaŋa ma jo ma gudwogo ki i opii gubedo kwede, ci gucako gurre guruma woko dyere ma abedo ma piny orem kweda woko nio wa i kare ma gityero gitum me otyeno. 5I kare meno ma gityero gitum me otyeno en aye aa woko kwede ki ka ma onoŋo abedo ka ri kec iye-ni, ma ginarukana ducu guyec woko, ka arumo coŋa piny ma ataŋo ciŋa bot Rwot Lubaŋana, 6kun awacce ni, "Ai Lubaŋa, lewic maka mada me ilo wiya ka atye i nyimi, ai Lubaŋana, pien bal ma wan watimo odurre madit lipim ma kato wiwa woko, ki alii mewa otorre madit lipim malo oo wa i polo. 7Cakke i kare pa kwarowa nio wa kombeddi wan ki lwakki wabedo ka timo lwak bal mapol, Doŋ pi balwa, omiyo wan ki lukerwa, ki ajwagiwa yam gimiyowa i Ciŋ luker ma i lobo pa lurok, ginekowa ki pala lucwan, ki i rok kunnu giyakowa, dok gitimowa ki tim me lewic, macalo watye i kare man. 8Ento pi kare manok keken Rwot Lubaŋawa, kica omaki i komwa, ci imiyo jo mukene ki i kinwa gubwot dok gubedo i kabedo maleŋ-ŋi mot maber. Lubaŋawa iweko wabwot ki i opii dok imiyowa kwo manyen. 9Onoŋo wan opii, ento in Lubaŋawa pe yam iwekowa ata i kare ma watye i opii, Dok inyuto mar meri ma pe lokke i nyim luker me Percia, omiyo guwekowa makwo dok guye ni wager ot pa Lubaŋawa odoco, ki yubo jami muballe i oburre, gumiyo gigwokowa bene maber i Judaya ki i Jerucalem.
10"Kombeddi ai Lubaŋawa, wan dok wawaco aao ki i ŋe lok man mutyeko timme-ni? Doŋ wabwoto lubo cikki woko ducu, 11gin cik ma yam iciko dok imiyo owok ki i dog luticci ma lunebi, kun iwacci, 'Lobo ma wubidonyo iye ka camone me bedo mewu matwal-li, en aye lobo pa jo ma komgi ki keni, pien jo ma gibedo iye gupoŋo lobo meno woko ki tim me kipyeda nia tuŋcel nio kwede i agik lobo tuŋcel dok gubedo jo ma komgi ki keni. 12-Mumiyo wun pe wumi litinogi gunyom anyirawu, ki litinowu bene pe gunyom anyiragi, wun pe myero wuyeny kuc ki lonyogi ma gitye kwede; wek wubed jo matego, ki dok wucam gin maber ma i lobo, ma wubiweko bene bot litinowu me bedo ginaleyagi matwal.' 13Lacen i ŋe lok magi ducu ma opoto i komwa pi balwa ma watimogi ki pi alii madit ma watiŋo, kadi bed in, ai Lubaŋawa ineno maber, ci doŋ iketo can i komwa manok ma pe oporo lwak bal ma watimo, dok ikonyowa omiyo wabwot watye makwo-ni. 14Wan dok pud wabituro cikki aye kun wamedde ki nyom i kinwa ki jo ma gitiyo bal kipyeda-ni? Ka watimo meno, kiniga pe bimaki i komwa matek nio ka Ityekowa ducu, ma dano mo acel i kinwa pe bibwot? 15Ai Rwot Lubaŋa pa Icrael, in iporre, pien imiyo wabwot ki i lak to. Nen, watuco bal aliiwa boti, pe watye ki kit twero mo me cuŋ i nyimi pi bal man."


Jeremia 33
Cikke mukene pi gin maber ma bitimme i anyim
1Lok pa Rwot doki obino bot Jeremia tyen me aryone ma onoŋo en pud gitweye woko i mabuc i dyekal pa lukur-piny. 2Rwot ma oketo lobo, ma ocweyo omiyo ocun i kabedone, oloko ki Jeremia. En ma nyiŋe gilwoŋo ni Rwot-ti owaco kuman ni, 3"Lwoŋa, ci abigamo dogi; abititti pi gin madito dok ma giuro ma pud peya iŋeyo gin mo i komgi liweŋ. 4An Rwot Lubaŋa pa Icrael, awaco ni odi ma i Jerucalem ki gaŋ kal pa luker me Juda gibimukogi giretogi woko piny. Konnye pe me cito ka lweny i kom cel lobo ma jo Kaldaya gutoro-ni. 5Jo Kaldaya gitye ka bino ka lweny ki ka poŋo gaŋ man woko ki kom jo ma guto, ma an kikoma aye abinekogi ki kinigana kacel ki akemona, An doŋ aloko ŋeya woko i kom gaŋ man pi tim ducu maraco ma jo ma bedo iye gutimo.
6"Abicaŋo gaŋ man dok abimiyo gibedo ma komgi yot. Abicaŋo jo ma gibedo iye ci anyuto botgi kuc madit ma bimiyo gibedo laboŋo lworo. 7Abidwoko gum pa jo Juda botgi ki pa jo Icrael, abigerogi odoco kit macalo yam gubedo con. 8Abilonyogi woko maleŋ ki i kom bal aliigi ki bal ma yam gutimo i koma, abiweko bal aliigi ki lok me jemo ma yam gujemo kwede i koma. 9Pi meno gaŋ me Jerucalem bibedo gaŋ me yomcwiny, gaŋ me pak ki me deyo bota; dok rok ducu ma i wi lobo bilworo, dok komgi bene bimyel, ka onoŋo guwinyo pi gin maber ma atye ka tiyone pi jo Jerucalem, ki pi berbedo ma atye ka kelone i gaŋ man."
10Rwot owaco kuman ni, "Dano giwacci kabedo man obedo calo tim aroo; dano kadi ki lee ma bedo iye pe. Obedo lok ada ni gaŋi me Juda ki yo me Jerucalem gitye noŋo; dano nyo lee mo pe ma bedo kunnu. Ento i kabedo magi doki wubiwinyo aye 11-dwan me yomcwiny ki yomcwiny madwoŋ, dwan anyira ger ki dwan lunyom. Wubiwinyo dano giwero wer ka gikelo gityer me pwoc i oda; gibiwacci,
'Wumi pwoc bot Rwot me mony, pien Rwot ber,
mar mere ma pe lokke bedo nakanaka.'
Abimiyo lobo man bedo lobo mulony kit macalo yam onoŋo tye kwede wa con, man Rwot ma owaco."
12Rwot me mony owaco kuman ni, "I lobo man ka ma obedo calo tim aroo, dok ka ma kadi dano nyo Lee pe bedo iye, i kare me anyim lum dok bibedo tye iye ka ma lukwat gitero romigi iye ka cam. 13I gaŋi me lobo godigodi, i gaŋi me Cepela, ki i gaŋi me Negeb, i lobo pa Benjamin, i kabedo ducu ma orumo Jerucalem, ki i gaŋi me Juda, lukwat dok gibikwano romigi. Man Rwot ma owaco.
14-"Nen, kare tye ka bino, en aye kare ma abicobo iye cikke ma yam aketa ki jo Icrael ki jo Juda. 15I nino meno ki i kare meno abiketo iye lakwaro Daudi kikome me bedo kabaka. En bibedo jaŋ yat ma bilot ki kit ma atir, ma biloyo loc ki ryeko, dok bitiyo gin ma tye atir dok kakare i lobo man. 16I kare ma noŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, 'Rwot aye ma miyowa kit ma atir.'
17-"An Rwot, doŋ atyeko cikke ni kare ducu dano mo bibedo tye ma en Lakwar Daudi ma myero obed kabaka me Icrael, 18-dok bene kare ducu ajwagi bibedo tye ma gia ki i kaka pa Levi ma gin aye gibicuŋ i nyima nakanaka ka tyero gitum awaŋa, gityer me moko kwoŋ, ki gitum mukene-gu ducu."
19Rwot owaco ki Jeremia ni, 20"Bedo tek me turo gicikkena ki ceŋ ki dyewor, wek pe omi ceŋ ki dyewor gubin i karegi ma mitte kikome. 21Kit meno bene bedo tek me turo gicikkena ki laticca Daudi, wek pe en obed ki lakware mo ma myero obed kabaka, ki dok bene me turo gicikkena ki ajwagi ma gua ki i kaka pa Levi ma gin aye gitye ka tic bota. 22Abimedo wei likwayo pa laticca Daudi ki wel ajwagi bene ma gua ki i kaka pa Levi ma gitiyo bota, wek bene kwanogi obed tek kit macalo kwano lakalatwe ma i polo nyo nyig kweyo me dog nam tek kwede."
23Rwot owaco bot Jeremia ni, 24"Tika iŋeyo kit ma dano gilok kwede ni an doŋ atyeko kwero Icrael ki Juda woko, gin kaka aryo ma onoŋo ceŋ ayerogi-ni? En meno gin mumi yo gineno jona ki waŋ me cac dok bene pe gitamo pigi ni gin rok. 25Ento an Rwot, aketo gicikkena ki ceŋ ki dwe, dok bene aketo cik ma tye ka loyo polo ki lobo. 26Doŋ kit macalo ada atyeko timo man, kit meno bene abigwoko gicikkena ki likwayo pa Yakobo ka dok ki laticca Daudi. Kare ki kare abiyero dano ki i kom likwayo pa Daudi me loyo likwayo pa Abraim, Icaka ki Yakobo. Abidwoko gumgi kakare botgi, dok kica bibedo ka maka i komgi."


Yocwa 12:1
Luker ma Moses oloyo ki lweny
1Magi aye nyiŋ luker ma i lobo-nu ma jo Icrael guloyogi ci gumako lobogi ma i loka Jordan yo tuŋ wokceŋ, gucamo odoko megi, cakke wa i kulu Amon o kwede wa i got Kermon, kacel ki Araba ducu ma yo tuŋ potoceŋ:


Nwoyo Cik 12
Woro Lubaŋa myero obed i kabedo acel keken
1"Magi gin aye cik ki oŋon me cik ma wubimako matek kun wulubogi i lobo ma Rwot Lubaŋa pa kwarowu bimiyowu obed mewu, pi kare ducu ma wubibedo iye i wi lobo-ni. 2Wubibalo kabedo ducu liweŋ ka ma yam rok ducu ma ubigamo lobogi giworo iye lubaŋagi, ma gitye malo i wi godi mabocone ducu ki i wi cere ki i waŋ ayweya ma i te yadi ma potgi oluk. 3-Wumuk keno jogigi woko ducu, wuŋid wir jogi megi woko matitino, wuwaŋ yadi ma gicomo i ŋom pi woro jok ma dako ma gilwoŋo Acera, wutoŋ cal lubaŋa apaya-gi woko ducu, wunek nyiŋgi woko ki i kabedo meno. 4Pe wubitimo kit meno i kom Rwot Lubaŋawu, 5ento wubipenyo dog Rwot Lubaŋawu i kabedo ma en biyero ki i kin kakawu ducu pi keto iye nyiŋe wek obed pacone. 6Kenyo aye wubicito iye, kenyo en aye wubitero iye gitum awaŋa ki gitum mewu ducu, ki dul acel me apar, ki gityer mapatpat ma wubimiyo, gityer me cobo kwoŋ, ki gityer ma iwu opwoyo, ki litino kayo pa dyaŋiwu ki pa romi ki dyegiwu. 7Wubicamone ki kunnu i nyim Rwot Lubaŋawu, ci cwinywu bibedo yom, wun ki jo ma i odiwu ducu, i kom gin ducu ma wubiketo iye ciŋwu, ma onoŋo Rwot Lubaŋawu omiyowu iye gum.
8"Pe wubitimo kunnu kit ma watye ka timo kany i kare-ni, ma dano acel acel tye ka tiyo gin ducu ma en tamo ni tye atir; 9pien peya wuo i kabedo me yweyowu, i lobo ma wubileyo, ma Rwot Lubaŋawu bimiyowu. 10Ento ka doŋ wukato loka Jordan, ma wubedo i lobo ma Rwot Lubaŋa bimiyo me aleyawu, ka doŋ omiyo wuywe ki i lweny i kom lumerokwu ma gurumowu dyere-ni, ci doŋ wubibedo ma piny okwe mot. 11Rwot Lubaŋawu biyero kabedo ka ma en biketo iye nyiŋe bedo iye; kenyo en aye wubikelo iye gin ducu ma acikowu-ni: gitum awaŋawu ki gitum mukene ducu, ki dul acel me apar, ki gityer mapatpat ma wubimiyo, ki gityer me cobo kwon ducu ma wukwoŋo me miyogi bot Rwot. 12Ci cwinywu bibedo yom i nyim Rwot, wun ki awobewu ki anyirawu, opiiwu ki aŋecawu ducu, ki Lulevi ma tye i gaŋiwu, pien gin Lulevi pe gibipokogi dul lobo mo nyo kabedo mo i kinwu me aleyagi. 13Gwokke wek pe ityer gitum awaŋani i kabedo mo ma ineno; 14ento ibityerone ki i kabedo ma Rwot biyero ki i kakawu mo acel. Ibityero gitum awaŋani ducu kunnu, dok ibitiyo gin ducu ma aciki-ni ki kunnu.
15"Ento wutwero neko lee me acamawu ki i gaŋiwu ducu kit ma cwinywu mito, muporo gum ma Rwot Lubaŋawu omiyowu. Dano ma kome ki keni twero camo, ki dano ma olony, macalo gicamo riŋo abur nyo til. 16-Remone keken aye pe wubicamo; wubionyo woko piny i ŋom, macalo pii. 17Pe myero wucam dul acel me apar me kalwu, nyo me koŋo vinowu nyo me moo jeituniwu ki i gaŋiwu, kadi litino kayo pa dyaŋiwu nyo pa romi ki dyegiwu, nyo gityer me cobo kwoŋwu ma wukwoŋo, nyo gityer mewu ma cwinywu opwoyo, nyo gityer mo ma wumiyo. 18Ento wubicamo ki i nyim Rwot Lubaŋawu i kabedo ma en biyero, in ki wodi ki nyari, ki opiini, ki aŋecani, ki Lulevi ma i gaŋwu; dok cwinyi bibedo yom i nyim Rwot Lubaŋani pi gin ducu ma ibiketo iye ciŋi. 19Gwokke pe ibwot Lulevi ata i kare ducu ma ibedo i lobowu-ni.
20"Ka Rwot Lubaŋawu doŋ oyabo waŋ lobowu obedo malac, kit ma yam ocikke kwede botwu, ce iwacci, 'Abicamo riŋo,' pien onoŋo itye ki miti iye, ci itwero camo riŋo kit ma cwinyi mito. 21Ka ce kabedo ma Rwot Lubaŋawu biyero me keto iye nyiŋe tye ka mabor ki ka ma itye-ni, ci itwero neko dyaŋŋi nyo romoni ma Rwot omiyo boti, macalo doŋ aciki; itwero camo ki i gaŋŋi kit ma cwinyi mito. 22Itwero camone kit ma gicamo riŋo abur ki til; kadi wa dano ma kome ki keni twero camone kacel ki dano ma olony. 23-Cuŋ matek i man keken ni, pe icam remone, pien remo en aye kwo; pienno pe ibicamo kwo kacel ki riŋone. 24Pe ibicamone, ibionyo woko i ŋom macalo pii. 25Pe ibicamone, wek nyimi obed leŋ, in kacel ki litinoni ma bilubi, ka ce ibedo ka tiyo gin ma nen atir i waŋ Rwot. 26Ento jamini maleŋ ducu ma myero imi, ki gityer me cobo kwoŋ, ibikwanyo icito kwede i kabedo ma Rwot biyero. 27Ibityero gitum awaŋani ducu, riŋone ki remone, i wi keno tyer pa Rwot Lubaŋani; remo me gitummi ducu gibionyo woko i kom keno tyer pa Rwot Lubaŋani, ento riŋone ibicamo. 28Gwokke wek ilub lok magi ducu ma aciki kwede-ni, wek nyimi obed leŋ nakanaka, in ki likwayi ma bilubi, ka ce itiyo gin ma nen maber ki ma atir i waŋ Rwot Lubaŋani.
Juk i kom woro jogi
29"Ka Rwot Lubaŋawu doŋ otyeko lurok woko ki i nyimwu ma wucito ka camo lobogi-ni, ma doŋ wucamo lobogi, wubedo iye, 30myero wugwokke wek pe wumok i owic pi lubo kitgi, i kare ma doŋ gityekogi woko ki i nyimwu. Dok pe wubed ka penyo lok i kom lubaŋagi, kun wuwacci, 'Rok man yam giworo lubaŋagi niŋniŋ? wek an bene aworgi kit meno.' 31Pe ibitimo kumeno i kom Rwot Lubaŋawu, pien gibedo ka timo gin me kwer ducu ma Rwot dagi pi woro lwak lubaŋagi; giwaŋo wa awobegi ki anyiragi ki mac macalo gitum me woro lubaŋagi.
32-"Gin ducu ma acikowu kwede myero wugwokke ka lubone; pe wubimedo wiye nyo wukwanyo mogo woko.


Nwoyo Cik 16:16
16"Co ducu ma i kinwu myero gubin i nyim Rwot Lubaŋawu tyen adek i mwaka acel acel ki i kabedo ma en biyero: i nino madito me Mugati ma Tobi Pe Iye, i nino madit me kwero cabit abiro, ki i nino madito me Bolo. Pe gubin i nyim Rwot ki ciŋgi noŋo;


Lulevi 11
Lee ma gicamo ki lee ma gikwero
(Nwo 14.3-21)
1Rwot owaco bot Moses ki Aron ni, 2"Wuwac bot io Icrael ni, Man aye gin makwo ma wutwero camo ki i kin lee ducu ma tye i wi lobo. 3Lee ducu ma oboŋ tyengi akara, ma kin tyengi opokke, ma nyamo omen, ma i k in lee ducu wutwero camone. 4Ento lee ma nyamo omen nyo ma oboŋ tyengi akara ma pe wubicamo gin ene: Kinaga kadi en nyamo omen, ento oboŋ tyene pe akara; pienno bedo keni botwu, wubikwerone. 5Ki oduka nyamo omen, ento oboŋ tyene pe akara; pienno bedo keni botwu, wubikwerone. 6Ki apwoyo bene kadi en nyamo omen, ento oboŋ tyene pe akara; pienno bedo keni botwu, wubikwero. 7Ki opego, kadi oboŋ tyene akara, kin tyene opokke, ento pe nyamo omen; pienno bedo keni botwu, wubikwero. 8Pe wucam riŋogi, pe wugud wa komgi ma oto bene; gin bedo keni botwu, wubikwerogi.
9"Magi aye wutwero camogi ki i kin gin ducu ma bedo i pii. Gin ducu ma bedo i pii ma tye ki kiŋa ŋegi ki pok komgi, ma i nam ki ma i kulu ducu, wutwero camogi. 10Ento gin ducu ma tye i nam ki i kulu ducu ma pe ki kiŋa ŋegi ki pok komgi i kin gin ma corre limuk i pii ki i kin gin makwo ma bedo i pii, bedo gin me kwer botwu. 11Gibibedo me kwer botwu; pe wubicamo riŋogi, dok komgi mutone bene bedo me kwer botwu. 12Gin ducu ma i pii ma pe ki kiŋa ŋegi ki pok komgi bedo me kwer botwu.
13"Magi aye gin ma bibedo me kwer botwu ki i kin winyo; pe gibicamogi, gin gibedo me kwer: ocur, acut, koga, 14okwata, ocecu ki kit kwagi ducu; 15agak ki kit kwagi ducu; 16udu, tebu, wetwet, olwilwit ki kit kwagi ducu; 17tula, alwinya, adyeladyel, 18lagweno kulu, kikuŋ, ki ocur madito, 19acebe, ogoro ki kit kwagi ducu; ki putput, ki olik.
20"Kwidi ducu ma tye ki bwomgi, ma giwoto ki tyengi aŋwen, bedo me kwer botwu. 21Ento i kin kwidi ma tye ki bwomgi, ma giwoto ki tyengi aŋwen, wutwero camo gin ma tye ki tyengi mabocone ma gipye kwede i wi lobo. 22Wutwero ca mo magi i kingi: bonyo ki kit kwagi ducu; ocenne ki kit kwagi ducu, labari ki kit kwagi ducu; ki otwoŋo ki i kit kwagi ducu. 23Ento kwidi mukene ducu ma gitye ki bwomgi, ma gitye ki tyengi aŋwen, gibedo me kwer botwu.
24"Magi gin ma bimiyo wudoko keni; ŋat ma ogudo kom mutone bibedo keni nio wa otyeno. 25Ŋat ma ot iŋo dul komgi mo muto-ni bilwoko boŋŋine ci bibedo keni nio wa otyeno. 26Lee ducu ma oboŋ tyene akara, ento kin tyene pe opokke, nyo ma pe nyamo omen, bedo keni botwu; ŋat ma ogudo komgi bibedo keni. 27Ki lee ducu ma woto ki opany tyengi, i kin lee ducu ma giwoto ki tyengi aŋwen, bedo keni botwu. Ŋat ma ogudo kom mutone bibedo keni nio wa otyeno. 28Dok ŋat ma ot iŋo kom mutone bilwoko boŋŋine ci bibedo keni nio wa otyeno; gin bedo keni botwu, wubikwerogi.
29"Man aye gin ma bedo keni botwu ki i kin gin ma nya ma corre limuk i wi lobo: oculi, oyoo adeŋ, lagwe lakaka ki kit kwagi ducu, 30laromo ot, ŋec, lagwe kweyo, ki laŋogo. 31Man aye gin makeni botwu ki i kin gin ducu ma gicorre limuk; ŋat ma ogudo komgi ka guto bibedo keni nio wa otyeno. 32Ka mo i kingi ma doŋ oto opoto i kom jami mo-ni, jami-nu bibedo keni, kadi weer, nyo boŋo aruka, nyo laa, nyo kicaa, jami mo keken ma gitiyo kwede pi kit tic mo-ni; myero giket i pii, ci bibedo keni nio wa otyeno, ka doŋ bibedo ma olony. 33Dok ka mo i kingi opoto i agulu, nyo atabo nyo kit gin mo macalo meno ma gicweyo ki lobo, gin ducu ma tye iye bibedo keni, agulu nyo atabo-gu wubineko woko. 34Ginacama mo ma gicamo ma tye iye, ma gionyo iye pii, bibedo keni; ki ginamata ma gimato ki i agulu-ni nyo atabo-gu bibedo keni. 35Jami ducu ma dul komgi mo muto-ni opoto i kome bibedo keni, kadi keno nyo tuk keno gibimuko woko; gin gudoko keni, ci gibibedo keni botwu. 36Kadi bed kumeno, waŋ it nyo bur taŋi me jolo pii bibedo ma olony; ento gin ducu ma ogudo kom mutone bibedo keni. 37Ka dul komgi muto-ni opoto i kom kodi mo me acoya, ma gibicoyo, kodi-nu bibedo ma olony; 38ento ka onoŋo gionyo pii i kom kodinu, ce dul komgi mo muto-ni opoto i kome, ci bedo keni botwu.
39"Ka lee mo ma gicamo oto woko, ŋat ma ogudo geŋŋe bibedo keni nio wa otyeno. 40Ŋat ma ocamo geŋ meno bilwoko boŋŋine ci bibedo keni nio wa otyeno. Dok ŋat ma otiŋo geŋ-ŋu bilwoko boŋŋine, ci bibedo keni nio wa otyeno.
41"Gin ducu ma nya ma corre limuk i wi lobo gin aye gin me kwer; pe gibicamone. 42Gin ducu ma woto kun ywane ki iye, ki gin ducu ma woto ki tyengi aŋwen, nyo ma tye ki lwak tyengi mapol, gin ducu ma nya ma corre limuk i wi lobo pe wubicamogi, pien gin aye gin me kwer. 43Pe wulokke wudok gin me kwer pi gin mo-ni ma nya ma corre limuk; dok pe wuballe wudok keni pigi. 44-Pien an a Rwot Lubaŋawu; pi meno wulonnye kekenwu wubed maleŋ, pien an aleŋ. Pe wuballe wudok keni pi gin mo ma corre limuk ma lak i wi lobo. 45Pien an aye a Rwot ma akwanyowu woko ki i lobo Ejipt, wek abed Lubaŋawu; mumiyo wubed jo maleŋ, pien an aleŋ."
46Man aye cik ma otiko lee ki winyo ki gin makwo ducu ma kwan i pii, ki gin ducu ma corre limuk i wi lobo, 47wek dano gupok kin gin ma keni ki gin ma olony, ki kin gin makwo ma gitwero camo ki gin makwo ma pe gitwero camo.


Jeremia 37
Gitweyo Jeremia woko i mabuc
1-Nebukadnejar kabaka me Babilon yam oketo Jedekia wod pa Yocia me bedo kabaka me Juda ma ka Yekonia wod pa Yekoyakim. 2Ento Jedekia ki luticce, ka wa lwak bene pe guwinyo lok pa Rwot ma Rwot omiyo bot lanebi Jeremia ni otit botgi-ni.
3Kabaka Jedekia ocwalo Yekukal wod pa Celemia, ki ajwaka Jepania wod pa Maceya bot Jeremia, kun giwacce ni, "Myero ileg Rwot Lubaŋawa-ni piwa." 4I kare meno onoŋo Jeremia pud tye ka wirre ata i kin dano, donyo i ot ci kato woko gire kit ma cwinye mito, pien onoŋo pud peya gitweye i mabuc. 5I kare meno bene mony pa Parao oa ki i Ejipt obino; i kare ma jo Kaldaya ma onoŋo gitye ka rumo Jerucalem guwinyo lok man, ci gucako dye woko ki i Jerucalem gudok woko cen ki ŋegi.
6Ka doŋ Rwot, Lubaŋa pa Icrael, owaco bot lanebi Jeremia ni, 7"Wac bot kabaka me Juda ma ocwali me lok kweda ni, 'Dul mony pa Parao ma onoŋo bino ka konyi-ni doŋ bidok woko i lobo Ejipt. 8Ci jo Kaldaya bidwogo cen. Gibibino gilwenyo i kom gaŋ man, gimayo woko ka doŋ giwaŋo woko ki mac. 9An Rwot acikowu matek ni pe myero wubed ka bwolle kekenwu kun wutamo ni jo Kaldaya pe bidwogo cen, myero wuniaŋ ni gibidwogo. 10Kadi bed wuloyo dul mony pa jo Kaldaya ma gibino ka lweny i komwu-ni, ma noŋo doŋ jo mudoŋŋe keken, en aye jo ma noŋo giketo ret i komgi ma gibuto i kemagi, jo-nu bene pud gibiromo a malo ci giwaŋo gaŋ-ŋi woko ki mac.' "
Gimako Jeremia gitweyo woko i mabuc
11Dul mony pa jo Kaldaya gudok woko cen ki i Jerucalem ki ŋegi pien onoŋo mony pa Parao doŋ onyiko cok mada. 12Ci Jeremia oa ki i Jerucalem ocito i lobo pa Benjamin ka gamo dul lobo ma gipoko bote ki i kin lutugi. 13Ento i kare ma Jeremia oo i dog gaŋ pa Benjamin, onoŋo ladit ma loyo askari tye ka tic kunnu, nyiŋe gilwoŋo Irija wod pa Celemia ma wod pa Anania; cutcut omako Jeremia woko kun wacce ni, "In it ye ka lwi woko icito bot jo Kaldaya." 14Jeremia odok iye ni, "Meno lok goba, an pe atye ka lwi woko acito bot jo Kaldaya." Ento Irija onoŋo pe twero winyo lok pa Jeremia mumiyo omake otere bot rwodi. 15Ci kiniga omako rwodi matek i kom Jeremia, gugoye ka gutweye kwede woko i mabuc i ot pa Yonacan ma karan, pien onoŋo doŋ giloko odoko ot mabuc.
16Gitweyo Jeremia i ot ma obedo bur ma tye i te ŋom, ci giweko ori kunnu pi kare malac. 17Ci kabaka Jedekia ocwalo dano ka kelo Jeremia bote, ci gikelo, en ojolo Jeremia maber. Kabaka ocako penye ki i ot i muŋ kun penye ni, "Tye lok ma Rwot otitti?" Jeremia ogamo ni, "Lok tye." Dok omedo lok kun wacce ni, "Gibimiyi woko i ciŋ kabaka me Babilon."
18Jeremia owaco bene ki kabaka Jedekia ni, "Gin marac aŋo ma an atimo boti nyo bot luticci kadi ki bot lwak man, mumiyo itweya woko i mabuc-ci? 19Gin aŋo mutimme i kom lunebini ma yam gutyeto lok boti ni kabaka me Babilon pe bibino ka lweny i komi kadi ki i kom lobo man? 20Kombeddi doŋ, ai laditta, alegi iwiny kokona pe dok idwoka cen i ot pa Yonacan karan, weko abito woko ki kunnu." 21Pi meno Jedekia omiyo cik, ci gukelo Jeremia guketo me bedo i dyekal pa lukur-piny, kun oye gibedo ka miye mugati nino ki nino, mugati ma gigamo ki i yo pa luted mugati, nio waŋ ma mugati doŋ otum woko liweŋ ki i gaŋ, Kit meno Jeremia obedo kunnu i dyekal pa lukur-piny.


Lulevi 6
1-Rwot owaco bot Moses ni, 2"Dano twero balo kun oturo cik pa Rwot, macalo ka obwolo lawote i kom gin ma con okano bote, nyo ojeŋo bote, nyo ka omayo jamine, nyo oburo lawote, 3nyo onoŋo gin ma orwenyo ci oloko iye lok goba, kun okwoŋo iye kwoŋ me goba; nyo otimo gin mo acel i kom gin ducu ma dano gitimo ci gibalo kwede. 4Ka ŋat mo obalo kumeno ce otiŋo alii, en bidwoko waŋ gin ma omayo-ni, nyo gin ma en otero me bura, nyo gin ma onoŋo gikano: bote, nyo gin ma orwenyo ma en onoŋo, 5nyo gin mo-ni ma en okwoŋo iye kwoŋ me goba. Bidwoko ducu ki berre, dok bimedo acel me abic i kome, ci miyo bot won jami i nino ma en tyero iye gitumme me tiŋo alii. 6En bikelo gitumme me tiŋo alii bot Rwot, nyok ma kome pe ki mwonyo ma okwanyo ki i kin romi, i wel ma iŋolo, wek obed gitum me tiŋo alii; bikelo bot ajwaka. 7Ajwaka bitimo gin lakwany bal ki i kome i nyim Rwot, ci Rwot biweko balle i kom gin mo-ni i kom gin ducu ma dano twero tiyo ma miyo etiŋo alii."
Cik mukene i kom gityer mapatpat
8Rwot owaco bot Moses ni, 9"Cik Aron ki awobene ni, Man aye cik me gitum awaŋa, Gitum awaŋa bibedc i keno tyer dyewor benebene nio wa odiko, kun mac bedo ka lyel iye nakanaka. 10Ajwaka biruko boŋo arukane boŋo camanini, ci ruko pali camaninine i pyere, ka bijobo buru ma odon ka mac doŋ owaŋo gitum awaŋa woko, ci keto i ŋet keno tyer. 11Ka doŋ en bilunyo boŋŋine woko ruko boŋŋi mukene, ci tero buru woko wa i ne gony i kabedo ma olony. 12Mac ma i wi keno tyer bibedo ka lyel nakanaka, pe myero oto. Ajwaka biwaŋo iye yen odiko ki piny ma ru, bicano gitum i wiye kikore, dok biwaŋo dwolo bene i wiye me gityer lakwecwiny. 13Mac bibedo ka Lyel i wi keno tyer nakanaka, pe myero oto.
14"Man aye cik me gityer me moko kwon. Awobe pa Aron gibityerone i nyim Rwot, i nyim keno me tyer, 15ŋat acel bijobo moko kwon mapwot-ti poŋ ciŋ acel ki i gityer me moko kwon, kacel ki moone ki odok luban ma i kom gityer me moko kwon, ci wano i wi keno tyer obed gin me po i kome, gin ma ŋwece kur me yomo cwiny Rwot. 16Ma odoŋŋe Aron ki awobene gibicamo; gibicamo ma tobi pe iye i kabedo mo maleŋ, i dyekal me kema me rwatte. 17Pe gibitedo capatte ki tobi. Atyeko miyo botgi me bedo dul megi me gityer mera ma giwaŋo ki mac; en gin maleŋ makato, macalo gitum me bal ki gitum me tiŋo alii. 18Co ducu ma i kin likwayo pa Aron gitwero camo dul man ma gikwanyo ki i kom gityer ma giwaŋo ki mac bot Rwot; en cik ma bibedo matwal wa i kare pa likwayowu ducu. Ŋat ma ogudo bidoko maleŋ."
19Rwot owaco bot Moses ni, 20"Man aye gityer ma Aron ki awobene gibityero bot Rwot i nino ma giwire iye ki moo: agwata moko kwon acel me moko mapwotte, obed gityer me moko kwon me kare ducu; bityero nucune odiko ki nucune otyeno. 21Gibitedo ki moo i otako nyonyo; ibikelo ma doŋ girubo maber, ma noŋo iŋido matitino macalo gityer me moko kwon, ityer obed gin ma ŋwece kur me yomo cwiny Rwot. 22Ajwaka ma oa ki i kin awobe pa Aron ma gibiwiro ki moo me leyo kakare bityero bot Rwot pi cik ma bibedo matwal; gibiwaŋo ducu ki berre. 23Gityer me moko kwon pa ajwaka gibiwaŋo woko ducu ki bene; pe gibicamo."
24Rwot owaco bot Moses ni 25"Wac bot Aron ki awo bene ni, Man aye cik me gitum me bal. I kabedo ma gineko iye gitum awaŋa-ni, en aye gibineko iye gitum me bal i nyim Rwot; en gin maleŋ makato. 26Ajwaka ma otyero pi bal en aye bicamone; gibicamo i kabedo mo maleŋ, i dyekal me kema me rwatte. 27Gin ducu ma ogudo riŋone bidoko maleŋ; ka remone okir i kom ginaruka, ibilwoko gin ma remo okir i kome-ni i kabedo mo maleŋ. 28Agulu lobo ma gitedo iye gibineko woko; ento ka gitedo i weer mola, ci gibirudo kome, gilako ki pii. 29Co ducu ma i kin ajwagi gitwero camone; en gin maleŋ makato. 30Ento gitum me bal pe gibicamone tekke ka remone gitero i kema me rwatte pi timo gin lakwany bal i kabedo maleŋ; gibiwaŋo woko awaŋa ki mac.


2 Luker 9:15
15ento onoŋo kabaka Joram otyeko dwogo i Jejreel wek gimad rette ma yam jo Ciria guketo i kome, i kare ma onoŋo en olwenyo ki Kajael kabaka me Ciria.) Yeko owacci, "Ka ce tamwu tye kit man, pe wuwek dano mo obucce ki i gaŋ ka tero lokke i Jejreel."


1 Camuel 27
Daudi obedo i kin jo Piliciti
1Daudi olwodo lok ki i cwinye ni, "An ba, olo Caulo biketo ciŋe i koma i nino mo keken ci neka woko cut, Pienno yo mu kene pe, myero alwi ariŋ acit woko wa i lobo pa jo Piliciti; ci cwiny Caulo bia woko i koma, pe doŋ biyenya ki i waŋ lobo pa jo Icrael, miyo abilaro kwona ki i ciŋe." 2Daudi ocako a woko ki kunnu, en ki jone miya abicel ma onoŋo gitye bote, ci gucito bot Akic wod pa Maok, kabaka me Gat. 3Daudi obedo ki Akic i Gat, en ki lwakke ducu, kun dano acel acel ocito ki jo me ode. Daudi onoŋo otero monne aryo, Akinoam me Jejreel ki Abigail me Karmel, ma yam obedo dako pa Lyel Nabal. 4Ka gitito bot Caulo ni Daudi doŋ oriŋo woko wa i Gat, ci pe dok obedo ka yenyo kore matwal.
5Daudi dok owaco bot Akic ni, "Ka bedona boti oyomo cwinyi, ci gimiya kabedo mo ma i kin gaŋi ma i lobo-ni wek abed iye kunnu, Piŋo an laticci abedo kwedi kacel i gaŋ kaili?" 6Akic omiye Jiklag, mumiyo Jiklag odoko gaŋ pa luker me Juda nio wa onyoo. 7Kare ma Daudi obedo kwede i lobo pa jo Piliciti oromo mwaka acel ki dwe aŋwen.
8I kare-nu Daudi ki, jone gubedo ka monyo mony i kom jo Gecur, jo Girij ki jo Amalek ma gin aye wegi lobo kunnu cakke wa con, guo kwede i Cur wa ki i Ejipt. 9Ka Daudi omonyo lobo-nu, pe oweko laco mo kadi dako mo odoŋ makwo; oyako romi, dyaŋi, kana, kinaga wa ki boŋŋi ka odwogo kwede bot Akic. 10Ka Akic openye ni, "Tin icito ka monyo jo mene?" Daudi ogamo ni, "Amonyo lobo Negeb ma tye i lobo Juda," nyo ni, "Alwenyo i kom Negeb pa jo Jeramel," nyo ni, "Amonyo Negeb pa jo Keni." 11Daudi pe oweko laco mo nyo dako mo obwot makwo, pien onoŋo olworo ni, "Miyo gibitito lok ma i komwa, ni, 'Daudi otimo gin munyo.' " Meno aye obedo kite i kare ma obedo kwede i lobo pa jo Piliciti. 12Akic obedo ka geno Daudi kun tamo ni, "Jo tugi doŋ gidage matek twatwal, pienno en doŋ bibedo laticca matwal."


Nwoyo Cik 12:17
17Pe myero wucam dul acel me apar me kalwu, nyo me koŋo vinowu nyo me moo jeituniwu ki i gaŋiwu, kadi litino kayo pa dyaŋiwu nyo pa romi ki dyegiwu, nyo gityer me cobo kwoŋwu ma wukwoŋo, nyo gityer mewu ma cwinywu opwoyo, nyo gityer mo ma wumiyo.


2 Tekwaro 4
Jami ma gitiyo pi ot pa Lubaŋa
(1 Luker 7.23-51)
1-Otiyo keno tyer me mola ma borre romo futi pyeradek, ki lacce bene futi pyeradek; borre ma dok malo romo futi apar wiye abic. 2Ka dok otiyo nam me mola ma giliyo ma otwodde aduno, ma lacce romo futi apar wiye abic, nia i doge tuŋcel nio i doge tuŋcel; borre tuŋ malo romo futi abiro ki nucu. Gipimo doge ki tol ci oromo futi pyeraŋwen wiye abic. 3Ki i tere piny tye iye cal keno munyak ma orumo kom nam ducu, ma borre futi pyeraŋwen wiye abic; cal keno magi giryeyogi latyeŋ aryo, I kare ma gitiyo nam, gitiyo ki cal keno i kome lawanace!. 4Gicibo nam ocuŋ i wi cal twoni dyaŋi apar wiye aryo; giketo adek gineno yo tuŋ acam, adek gineno yo tuŋ potoceŋ, adek gineno yo tuŋ acuc, ki adek gineno yo tuŋ wokceŋ. Gicibo nam ocun i ŋe twoni-nu, kun ŋegi ducu odok tuŋ iye. 5Kome kinoŋ maromo incic adek; ki doge bene calo dog kikopo, ma, rom ki cal ature leŋa, Piine romo debe makato alip abicel. 6-Ka dok otiyo otako apar me lwok, oketo abic yo tuŋ acuc, ki abic yo tuŋ acam. Magi obedo me lako jami ducu ma gitiyo kwedgi pi gitum awaŋa: nam giketo me lwok pa ajwagi.
7-Dok otiyo okar-mac me jabu apar kit ma giciko-ni, oketogi i ot pa Lubaŋa; oketo abic yo tuŋ acuc ki abic yo tuŋ acam. 8-En dok otiyo meja apar, oketogi i ot pa Lubaŋa, abic yo tuŋ acuc ki abic yo tuŋ acam. Dok otiyo becen me jabu miya acel. 9Ka dok oyubo dyekal pa ajwagi, ki dyekal maditte, ki kika me dyekal, omwono kom ki ka ducu ki mola; 10ka oketo nam i twok ot i kin tuŋ acuc ki tuŋ wokceŋ.
11Kuram ocweyo agulu mapol bene, ki akwaya, ki becen-gu, Kit meno Kuram otyeko tic i kom ot pa Lubaŋa pi kabaka Solomon. 12Otiyo wir aryo, ki lalukana aryo ma oluŋŋe macalo agulu ma giketo i wi wir, ki obwo aryo me umo kom lalukana aryo ma oluŋŋe ma obedo i wi wir-ri. 13Dok otiyo cal okwer pomegranat miya aŋwen pi obwo aryo-nu, kun cal pomegranat giryeyo latyeŋ aryo i kom obwo acel acel me umo kom lalukana aryo ma oluŋŋe ma obedo i wi wir. 14Otiyo bene litino gadigadi apar, ki otakomola apar ma giluto i litino gadigadi, 15ki nam acel, ki cal twoni dyaŋi apar wiye aryo ma i te nam. 16Lwak agulu ki akwaya latokke-gu, ki gin lacob riŋo, ki jami ducu ma mitte pi tic ki jami magi ma Kuram-abi otiyogi pi ot pa Rwot ki pi kabaka Solomon obedo me mola ma gijwane maleŋ. 17Kabaka omiyo giliyo mola meno i pwor kulu Jordan, ka ma lobo agulu tye iye, i kin Cukot ki Jereda. 18Solomon otimo gin lwak jami-nu madwoŋ twatwal, ma pek pa molane pe gikwano.
19Solomon otiyo jami ducu ma tye i ot pa Lubaŋa kit man: keno tyer me jabu, ki lwak meja me caŋo mugati ma giketo i nyim Rwot, 20okar-mac ki lwak laputgi me jabu ma giliyo maber, ma myero gubed ka lyel i kabedo maleŋ ma i tyelo, kit ma giciko-ni; 21ki lwak cal ature, ki laput-gu, ki boyi lakar mac, ducu me jabu ma giliyo maber makato. 22Magac-gu, becen-gu, atabo me odok eceta, ki weer me waŋo mac otiyogi ki jabu ma giliyo maber; ki pata me ot pa Lubaŋa ma giketo i kom kika me kabedo maleŋ ma i tyelo, ki i kika me kicika maditte bene, gubedo me jabu.


Yocwa 7
Bal pa Akan
1Ento jo Icrael guŋayo waŋ Rwot i lok ma mako jami ma onoŋo gidyero bote. Akan wod pa Karmi, wod pa Jabdi, wod pa Jera ma i kaka pa Juda okwanyo jami mogo ma gidyerogi bot Rwot, omiyo kiniga omako Rwot i kom jo Icrael.
2Yocwa ocwalo dano ki i Jeriko me cito wa i Ai ma cok ki Bet-awen, i ŋet Betel yo tuŋ wokceŋ, owaco botgi ni, "Wucit ka roto lobo kuca." Jo-nu gucito guroto Ai. 3Ka gudwogo bot Yocwa ci gutito bote ni, "Pe iwek mony ducu gucit kunnu, ento wek dano alip aryo nyo adek gucit ka lweny i kom Ai; pe imi mony ducu guyelle gucit kunnu, pien jo ma tye kunnu ginok mo." 4Mumiyo dano alip adek ki i kin lumony aye gucito kunnu; ci guriŋo woko ki i nyim jo Ai. 5Jo Ai guneko jo pyeradek wiye abicel ki i kingi; guryemo korgi cakke ki i dog gaŋ o kwede wa i Cebarim, ci gunekogi i kor got kunnu. Ci cwiny jo Icrael oballe woko, tekgi okwe woko macalo pii.
6Yocwa oyeco boŋone woko, opoto piny aryeba cwiny i nyim canduk pa Rwot nio wa otyeno, en ki Ludoŋo pa jo Icrael, kun gionyo apwa i wigi. 7Ci Yocwa owacci, "Maa do, ai Rwot Lubaŋa, piŋo ikelo lwak man loka Jordan kany pi miyowa i cin jo Amor wek gutyekwa woko? Twora yam waye giwa bedo loka Jordan kuca! 8Ai Rwot, ka man dok awaco lok aŋo, ma jo Icrael doŋ gutyeko loko ŋegi woko i nyim lumerokgi-ni? 9Pien jo Kanaan ki jo ducu ma gibedo i lobo-ni ka gibiwinyo pire, gibicorre girumowa woko dyere, gijwayo nyiŋwa woko ki i wi lobo. Ci gin aŋo mono ma dok ibitiyo pi nyiŋi madit-ti?"
10Rwot owaco bot Yocwa ni, "A malo, piŋo ipoto aryeba cwiny kit man? 11Jo Icrael gutimo bal. Gutyeko turo gicikkena ma yam acikogi kwede. Gukwanyo jami mogo ma yam gidyerogi-ni, gukwalo woko, guŋinnye kwede, guketo i kin jamigi. 12En aye lok mumiyo jo Icrael pe gitwero cuŋ i nyim lumerokgi; gin mumiyo guloko ŋegi ki i nyim lumerokgi noŋo gin kikomgi gudoko gin me ajwera woko, Pe doŋ abimedde ki bedo kwedwu, nio waŋ ma wukwanyo jami ma gidyerogi woko ki i kinwu. 13A malo wek ilony lwak gubed maleŋ kun iwaco ni, 'Diki myero wulonnye kekenwu wubed maleŋ, pien Rwot Lubaŋa pa Icrael owaco kuman ni, "Jami ma gidyero tye i kinwu, wun jo Icrael. Pienno pe wutwero cun i nyim lumerokwu nio waŋ ma wukwanyo jami ma gidyerogi woko ki i kinwu." 14Diki odiko gibikelowu i nyim Rwot kaka ki kaka, ci kaka ma Rwot okwanyo gibibino cok doggola ki doggola; doggola ma Rwot okwanyo bibino ot ki ot; ki ot ma Rwot okwanyo dano ma tye iye gibibino ki acel acel. 15Ŋat ma gikwanyo ma tye ki jami ma gidyero-ni gibiwaŋo woko ki mac, en kacel ki jone ki jamigi ducu, pien oturo gicikke pa Rwot, dok otimo gin me lewic i Icrael.' "
16Kit meno Yocwa oa malo odiko con, okelo jo Icrael cok i nyim Rwot kaka ki kaka, ci gukwanyo kaka pa Juda aye. 17Okelo jo pa Juda, ci gikwanyo doggola jo pa Jera. Okelo doggola pa Jera kun kelo dano ma iye ki acel acel, ka dok gikwanyo Jabdi. 18Ka dok okelo dano ma i ode ki acel acel, ci gikwanyo Akan wod pa Karmi, likwayo pa Jera ma i kaka pa Juda. 19Yocwa owaco bot Akan ni, "Woda, mi deyo bot Rwot Lubaŋa pa Icrael kun ituco balli. Titta kombeddi gin ma itimo; pe imuŋŋa." 20Akan ocako dok iye ki Yocwa ni, "Ada, abalo i nyim Rwot Lubaŋa pa Icrael, man aye gin ma atiyo: 21ka aneno boŋo maber mua ki i Cinar ki i kin jami ma giyakoni, ki cekel me ryal miya aryo, ki dul jabu ma pekke romo cekel pyerabic, pigi obedo mitta, ci akwanyogi. Nen, akanogi i ŋom i kemana, ryal tye piny i tergi."
22Yocwa ocwalo lukwena ci guriŋo i kema pa Akan, gunoŋo jami-nu gikano i kema, kun ryal tye i tere piny. 23Gukwanyogi woko ki i kema, gukelogi bot Yocwa ki jo Icrael ducu, ci guketogi piny i nyim Rwot. 24Ci Yocwa ki jo Icrael ducu gukwanyo Akan lakwar Jera kacel ki ryal ki boŋo ca ki dul jabu, ki awo bene ki anyirare, ki twoni dyaŋine, ki kanane ki romine, ki kemane ki jami ma en tye kwede ducu, gutero wa i nota me Akor*. 25Yocwa owacci, "Piŋo ikelo ayela i komwa? Tin doŋ Rwot bikelo ayela i komi." Ci jo Icrael ducu gucelogi ki got. Guwaŋo jamigi ki mac, ci gucelogi ki got. 26Lacen gucano got i kome madwoŋ likuŋ ma pud tye wa onyoo, ci kiniga pa Rwot malyet-ti okwe woko. Pienno nyiŋ kabedo-nu pud gilwoŋo ni nota me Akor nio wa onyoo.


Amoc 3
Tic pa lunebi
1Wuwiny lok ma Rwot doŋ oloko i komwu, wun jo Icrael, i kom kaka ducu ma yam akwanyogi woko ki i lobo Ejipt:
2"Wun keken aye aŋeyowu
i kin kaka ducu ma wi lobo;
pi meno abiketo can i komwu pi balwu ducu.
3"Jo aryo giwoto kacel, ka pe gucikke?
4Labwor kok i buŋa, ka pe omako lee?
Latin labwor kok ki i boro, ka pe ocamo gin mo?
5Winyo pye moko ki tol i ŋom, ka pe gitero owic pire?
Owic tuk noŋo ki i Bom,
ka pe omako gin mo?
6Obute ka gikuto i gaŋ, lworo pe mako dano?
Gin marac poto i gaŋ,
ma Rwot aye pe otiyo?
7Adada Rwot Lubaŋa pe timo gin mo,
laboŋo yabo muŋŋe bot luticce ma lunebi.
8Labwor doŋ okok;
aŋa ma lworo pe mako?
Rwot Lubaŋa doŋ oloko;
aŋa ma pe tito lokke?"
Can ma bipoto i kom Camaria
9Wutuc lok bot odi madoŋo ma i Aciria,
ki odi madoŋo ma i lobo Ejipt. Wuwac ni,
"Wugurre kacel i wi godi me Camaria,
wunen arubaruba madwoŋ ma iye,
ki kit ma giuno kwede-dano i gaŋ meno."
10"Pe giŋeyo timo gin ma atir,"
man lok pa Rwot kikome,
"jo meno gikano gero ki yak i odigi madoŋo."
11Pi meno Rwot Lubaŋa owaco kuman ni,
"Lakwor birumo lobowu,
bidwoko tekwu woko piny;
odiwu madoŋo gibiyako woko."
12Rwot owaco kuman ni, "Macalo lakwat laro tyen romo aryo, nyo dul it, ki i dog labwor, jo Icrael ma gibedo i Camaria gibilarogi kit meno, kacel ki but kom mo ki dul kitanda."
13"Wuwiny, ci wubed caden i kom ot pa Yakobo,"
Rwot Lubaŋa ma owaco, Lubaŋa me mony.
14-"I kom nino ma amiyo can ki Icrael pi balgi,
abiketo can i kom keno tyer me Betel.
Ten keno me keno tyer gibiturogi woko
ci poto piny i ŋom.
15Abigoyo ot cwir wa ki ot oro;
odi ma gideyo ki lak lyec gibityekogi woko,
odi madoŋo bigik."
Man lok pa Rwot kikome.


Jabuli 116
Dano ma gilaro ki i to pako Lubaŋa
1Amaro Rwot, pien en owinyo kokona;
en owinyo dwana kacel ki legana me bako dog ma alege kwede.
2Kit macalo en ociko ite me winyo legana-ni,
pi meno abibedo ka kok bote nino ki nino pi kare me kwona ducu.
3To ociko owicce oruma kwede woko dyere,
arem me lyel bene otwene woko i koma likiŋ;
abedo ki can dok ki remcwiny madwoŋ.
4Cutcut akok bot Rwot ni, "Ai Rwot, alegi, Lara do!"
5Rwot lakica dok oporre; Lubaŋawa latim kica.
6Rwot gwoko jo ma kwiya piny;
kare ma gidiya woko piny, en olara.
7In tipona, bed ki gen,
pien Rwot doŋ otyeko nyuto bene bota.
8Rwot olara ki i to; ojuko pig waŋa woko,
dok ogwoka omiyo tyena pe ogwaŋŋe atata.
9Atye ka wot i nyim Rwot i lobo pa jo makwo.
10-Amedde ki ye en, kadi onoŋo awacci,
"Can doŋ oketo koma woko",
11ki i kare ma onoŋo abedo ki lworo ma awacci,
"Dano ducu pe genne."
12Abimiyo gin aŋo bot Rwot
pi gin maber ducu ma en otiyo pira?
13Abitiŋo gityer amata i kikopo akelo bot Rwot,
abipwoye kun alwoŋo nyiŋe, pien olara.
14Abicobo kwoŋ ma yam akwoŋo bot Rwot,
i nyim lwakke ducu ka ma gucokke iye.
15Ka ŋat acel ki i kin jo ma geno Rwot oto
cwero cwiny Rwot mada.
16Ai Rwot, an laticci;
an laticci, ma latin pa aŋecani.
In doŋ ityeko gonyo nyor ma gitweya kwede woko.
17Abityero boti gitum me pwoc dok abikok boti kare ducu.
18Abicobo kwoŋ ma yam akwoŋo bot Rwot,
i nyim lwakke ducu ka ma gucokke iye,
19i dyakal me ot pa Rwot, i Jerucalem.
Wupak Rwot.


Nekemia 5:14
14Pi mwaka apar wiye aryo ma onoŋo an laloc me lobo Juda, cakke i mwaka me pyeraryo nio kwede i mwaka pyeradek wiye aryo me loc pa kabaka Aritakcec, pe tye utmegina mo kadi ki an mucamo kit cam ma giyubo ni gimi bota macalo laloc me lobo.


Ejekiel 22
Bal pa jo Jerucalem
1Rwot dok oloko kweda. 2Owacci, "In wod pa dano, in tika iyubbe me ŋolo kop i kom gaŋ man ma opoŋ ki lunek mapol twatwal-li? Tit bot jo Jerucalem gin me kwer ducu ma doŋ gutyeko timone-ni. 3Wac botgi ni, Rwot Lubaŋa owaco kuman ni, Aya, doŋ wutyeko neko jo mapol ma gibedo i gaŋ man, dok bene doŋ wubalo komwu kekenwu pi woro cal jogi, pi meno karewu tye ka bino. 4Doŋ wutiŋo alii pi dano ma wunekoni, dok bene komwu oballe woko pi cal jogi ma wutiyogi-ni; mumi yo doŋ wudiro ninowu onyiko cok, kare me mwakawu ma giciko doŋ oo pi meno amiyo wudoko ginacaya bot lurok ducu, ki ginaŋala bot jo me lobo ducu. 5Jo ma gitye cok kwedwu ki jo ma gitye ka maboco ducu gibinalowu, wun lo ma nyiŋwu doŋ oballe woko, ma tye ka koko licur-ri. 6Nen, rwodi ducu me Icrael ma gitye i gaŋ man, gigene tekogi ci gibedo ka neko dano. 7-Pe tye ŋat mo i gaŋ man ma woro lunyodone Gibedo ka uno labedo; dok gitime litino kic ki monto marac twatwal 8-Gubedo ka cayo jamina maleŋ-gu dok bene gupyedo cen cabitta. 9Tye jo mogo i kinwu ma giloko lok me toŋo dano wek ginek woko. Jo mukene i kinwu gicamo cam ma gityero bot cal jogi i waŋ jogi ma tye i wi godi. Gitime tim kipyeda twatwal i dye gaŋ. 10-Dano gibedo ki megigi ki ci-wegigi i Jeruca lem; dok bene gidiyo mon i kare ma noŋo gitwoyo two kwer tetek ci gibutu kwedgi. 11Gitimo gin me kwer bene kun gitimo abor ki mon pa luwotgi Jo mukene gitimo tim kipyeda i koo ci-wodgi, ki jo mukene gibalo k lumegigi ima anyira pa wegtgi kikome 12-jo mogo gineko dano pi lim ma noŋo giculogi kwede jo mukene limo magobi madwoŋ, ki noŋo lim mukene pi yako jami pa luwotgi tektek; mumiyo wigi doŋ owil woko i koma." Man Rwot Lubaŋa ma owaco.
13"Nen, pi meno doŋ abiŋino Ciŋi me lweny i kom jo Jerucalem pi magoba ma gulimo i yo ma pe atir-ri, ki dok bene pi lok me neko dano ma wubedo ka nekogi i dye gaŋ man. 14Tika wubibedo ki tekcwiny me ciro lweny, ki ciŋwu kono bibedo tek ma romo lweny i nino ma abilweny iye i komwu? An Rwot doŋ atyeko loko, dok bene abitiyo. 15Abikeyowu woko i kin lurok, dok amiyo wuket i wi lobo ducu ci doŋ abityeko tim marac woko liweŋ ki i gaŋ man. 16Nyiŋwu biballe ma lurok ducu gineno; ci man bimiyo in Jerucalem iŋeyo ni an aye a Rwot."
Ruk mac pa Lubaŋa
17Rwot owacca ni, 18"Wod pa dano jo Icrael doŋ gudoko gin ma konygi pe ki tuŋ bota. Gin ducu gudoko calo cet nyonyo, ryal, mola, koc, nyonyo ki racac mapek ma gitye ka liyone i ruk mac. 19Pi meno Rwot Lubaŋa owac kuman ni, Doŋ kit macalo wudoko cet ryal-li, pi meno, wunen abicokowu agurowu woko kacel i dye gaŋ me Jerucalem. 20Kit macalo dano coko ryal, mola, nyonyo, ki nyonyo racac mapek ki koc ci ketogi i ruk mac ci kuto mac i kome wek oleny woko, kit meno bene an abicokowu woko ki kinigana kacel ki akemona, ci abiketowu i mac ci alenyowu woko. 21Abicokowu ci akuto mac me akemona i komwu, ci wubileny woko i dye gaŋ. 22Kit macalo gilenyo ryal i ruk mac, wun bene gibilenyowu woko i dye gaŋ kumeno; ci wubiŋeyo ni an Rwot doŋ aonyo akemona woko i komwu."
Bal pa lutel pa jo Icrael
23Rwot dok oloko kweda. 24Owacci, "Wod pa dano, tit ki jo Icrael ni gin jo ma pe leŋ, dok jo ma kot pe ocwer i komgi i kare me kinigana. 25Rwodigi ducu gicalo labwor ma kok kun tye ka kilo riŋo lee ma en omako. Guneko dano gutyeko woko; guyako lonyo kacel ki jami me wel-gu ducu. Gumiyo mon mapol gudoko mon-to i dye gaŋ me Jerucalem. 26-Ajwagigi ducu gukwero lubo cikka, dok bene gupyedo jamina maleŋ-gu woko. Pe guketo nipoko i kin jami maleŋ ki jami me nino ducu. Pe bene gupwonyo dano ki nipoko ma tye i kin gin ma keni ki gin ma pe keni, dok bene pe gubedo ka gwoko cen cabitta, meno omiyo gitye ka pyeda i kin jona. 27Rwodi ma gitye i Jerucalem ducu gicalo orudi ma tye ka kilo riŋo lee ma gumako, ma gioyo remo pa dano, kun gineko dano woko liweŋ wek ginoŋ magoba i yo ma pe atir. 28Lunebigi bene gubedo ka buko cel woko ki raŋi matar, ma gineno bene ginanyuta me gobagoba, dok bene gityeto botgi tyet me goba keken kun giwacci, 'Rwot Lubaŋa owaco kuman,' ma kun noŋo Rwot gire pe oloko lok mo. 29Jo me lobo man doŋ gunyebbe ki timo buma ci giyako jami pa dano woko. Guuno lucan kacel ki jo ma piny obwoyogi, kun gibumo lurok ma gibedo i kingi marac twatwal. 30Onoŋo abedo ka yenyo dano mo ma myero oger cel mupoto-ni kun cuŋ i nyima ka mubar-ri pi lobo man, wek pe ajwer woko; ento pe amedo ki noŋo ŋat mo wacel. 31Pi meno omiyo aonyo kinigana woko i komgi; awaŋogi woko ki mac me akemo, ci aculo kwor i komgi pi gin ducu ma yam gutimo." Man Rwot Lubaŋa ma owaco.


Ejekiel 24
Carolok i kom agulu me tedo ma nyal omako
1Rwot oloko kweda i nino dwe apar, dwe me apar, i mwaka me aboŋwen. 2-Owacca ni, "Wod pa dano, co nyiŋ nino matin-ni woko, en nino matin-ni kikome. Kabaka me Babilon doŋ otyeko rumo Jerucalem woko i nino man kikome. 3Tuc lok man woko atyer i lok abola i carolok bot jo ma lujemo kun iwaco botgi ni, Rwot Lubaŋa owaco kuman ni,
Cib agulu i mac, cib i mac, ony iye pii bene;
4ket iye riŋo ma giŋolo woko matino,
ket riŋo ducu mabecone, riŋo em ki riŋo kwaya gwok,
ket iye cogo mabeco ma iyero ayera wek opoŋ woko.
5Kwany riŋo romo maberre ki i kin romi luwotgi,
ci irwak yen ma giŋunogi i dul dul i te agulu;
ci ited riŋo ma iketo iye-ni, dok bene ited cogone iye."
6Pien Rwot Lubaŋa doŋ owaco kuman ni, "Can i wi gaŋ ma opoŋ ki remo, ki agulu ma nyal omako, ma nyalle bene pe twero kwannye ki iye! Kwany riŋo ma giŋido-ni woko ki iye ki acel acel, kun pe iyero ayera. 7Pien remo dano ma ginekogi i dye gaŋ-ŋi pud tye iye; remone oo wa i kom got bene, pe gineko dano i ŋom ka ma remogi onoŋo gitwero umone woko ki putu. 8Pi tugo akemona wek acul kwor, omiyo aketo remo dano ma en oneko-ni i kom got, wek pe gium woko."
9Pi meno Rwot Lubaŋa owaco kuman ni, "Can i wi gaŋ ma opoŋ ki remo! An bene aye ma abiduro yen me tedo madit. 10Dok ican yen, ci imok mac, ci ited riŋo woko maber, ka doŋ iony pige woko wek cogo owaŋ. 11Lacen doŋ iket i wi lodi mac ma iye tye noŋo, wek olyetti, wek molane owaŋ woko, wek cilo ma tye iye bene oleny woko, ki nyalle bene owarre otum woko. 12Abedo ka olo koma noŋo, mac pe twero kwanyo nyal mapek ma tye iye-ni. 13Nyal meno ma tye iye-ni en aye tim macol me tarwaŋ ma wubedo ka timone, wun io Jerucalem. Onoŋo kono alonyowu wudoko maleŋ, ento pe doŋ gilonyowu i kom timwu macol, pe doŋ wubilonnye matwal nio waŋ ma atoyo akemona mager-ri woko i komwu kit macalc amito. 14An Rwot doŋ atyeko loko man; ka ce kare oromo, abitiyo, Pe abidok cen ki ŋeya, kica pe bimaka, dok bene pe abiŋuti kun alubo kitwu ki gin ma wutimo; ento abiŋolo kop i komwu," man Rwot Lubaŋa ma owaco.
To pa dako pa lanebi Ejekiel
15Rwot dok oloko kweda. 16Owacci, "Wod pa dano, nen, doŋ acok kwanyo ŋat ma yomo cwinyi ma nenone miti-ni woko ki boti kun adoni kicel keken. Ento pe ibikumo, pe ibikok, dok bene pig waŋi pe bimol cito piny lipyaa. 17Pe icur matek, ento cur laliŋliŋ; pe ikum pi dano muto. Twe kitambarani i wii, ci iruk warri i tyeni, pe ium dogi, pe bene icam kwon pa jo ma tye ka kumo." 18Kit meno aloko bot lwak i odiko, ci oo otyeno dakona oto woko. Orwone odiko atiyo kit macalo onoŋo gicika kwede. 19Ci lwak gupenya ni, "Pe itwero tito: botwa tyen lok me gin magi piwa, mumiyo in itiyo gin macalo man-ni?"
20Ci awaco botgi ni, "Rwot oloko kweda ci owacca ni 21atit lok ma en eloko-ni botwu, wun io Icrael, Rwot Lubaŋa owaco kuman ni, 'Nen, abipyedo kabedona maleŋ-ŋi woko, ma en aye tekowu ma wutye ka wakke pire, ma wumaro nenone, dok ma yomo cwinywu twatwal-li. Doŋ awobewu ki anyirawu ma wuwekogi i ŋewu i Jerucalem-mi gibinekogi woko ki pala lucwan. 22Wubitiyo kit macalo an doŋ atyeko tiyone-ni; pe wubiumo dogwu, dok bene pe wubicamo kwon pa jo ma tye ka kumo. 23Wiwu bibedo atweya ki kitambara ki war bene bibedo i tyenwu; pe wubikumo, dok bene pe wubikok, ento komwu biballe woko pi balwu kun wucur kekenwu ma ŋat acel acel cur bot lawote. 24Kit meno Ejekiel doŋ bibedo botwu calo lanyut; kit gin ducu ma doŋ en otiyo wun bene wubitiyo. Ka man otimme, ci wubiŋeyo ni an aye a Rwot Lubaŋa.'
25"Doŋ in wod pa dano, i nino meno aye abikwanyo iye celgi matek-ki woko, yomcwinygi ki deyogi, gin ma gimaro nenone, kin gin ducu ma yomo cwinygi-ni. Abikwanyo bene awobegi ki anyiragi woko. 26I nino ma atimo lok man, ŋat mo ma obwot ki i lak to bibino ci titti pi gin ma otimme. 27I nino meno kikome en aye dogi binamme iye me lok bot dano mubwot-ti, ci ibiloko lok ma pe doŋ ibibedo ladoge-oto matwal. Kit meno ibibedo lanyut botgi; ci doŋ gibiŋeyo ni an aye a Rwot."


2 Tekwaro 31:19
19Doŋ pi likwayo pa Aron, ajwagi ma onoŋo gibedo i lobo ma orumo gaŋigi, giyero nyiŋ co mogo ki i gaŋigi acel acel bene me poko dul jami mogo bot laco acel acel ma i kin ajwagi, ki bot dano acel acel ma i kin Lulevi ma gityeko coyo en.


Ejekiel 8
Cwiny pa Lubaŋa otero Ejekiel i Jerucalem
1I nino dwe abic, dwe me abicel, mwaka me abicel ma doŋ wabedo kwede i opii, ludoŋo me Juda onoŋo gubedo i oda gitye ka lok kweda. Cutcut tek pa Rwot Lubaŋa obino opoto i koma. 2-Aneno ci aneno gin mo ma nen calo dano. Cakke ki i pyere tuŋ piny, onoŋo nen calo mac, doŋ a i pyere dok kwede malo onoŋo ryeny aryenya calo mola. 3Ci ocwalo gin ma obedo calo ciŋ dano ci omako yer wiya otiŋa kwede malo. Doŋ i ginanyuta man Cwiny pa Lubaŋa otiŋa malo wa i kin polo ki lobo ci otera i Jerucalem. Otera i dog gaŋ ma i iye ma tye yo tuŋ acam me ot pa Lubaŋa, ka ma onoŋo cal jok mo tye iye, co ma miyo nyeko mako Lubaŋa.
4-I kare ma atye kunnu aneno deyo pa Lubaŋa pa Icrael kit macalo onoŋo aneno kwede deyone i ginanyuta ma aneno i nota. 5Lubaŋa owacca ni, "Wod pa dano, tiŋ waŋi malo kombeddi inen yo tuŋ acam." Atiŋo waŋa malo aneno yo tuŋ acam, ci aneno cal jok ma kelo nyeko tye cok ki keno tyer i dog gaŋ ka ma gidonyo ki iye. 6Lubaŋa dok owacca ni, "Wod pa dano, tika ineno gin ma jo Icrael gitye ka timoneni, gin me kwer madito keken wek giryema woko ki i kabedona maleŋ? Pud dok ibineno gin me kwer madit makato man ma gitimo."
7Dok okela i doggola me dyekal; i kare ma aneno piny, ci anene kor ot ka ma otuc. 8Ci en owacca ni, "Wod pa dano, muk kor-ot kany." Ka amuko kom ot, ci anoŋo doggola. 9En owacca ni "Dony i ot ci inen gin me kwer me lewic ina gitye ka timone kany-nyi." 10Kit meno adonyo i dyere ci aneno kor ot ducu gigoyo iye kit cal ducu mapatpat. Cal gin ma lak alaka piny, ki cal lee mogo ma komgi ki, keni ma gikwero, ki kit cal jogi ducu me ot pa Icrael. 11Doŋ onoŋo tye kunnu jo pyerabiro i, kom ludoŋo me ot pa Icrael ma gucuŋ i nyim cal jogi-gu, kacel ki Jajania wod pa Capan ma ocuŋ i kingi. Dano acel acel onoŋo omako atabo weerre i ciŋe, kun yito me odok eceta ma giwaŋo duny cito malo macalo pol. 12Dok en owacca ni, "Wod pa dano, tika doŋ ineno gin ma ludoŋo me ot pa Icrael gitye ka tiyone i, muŋ i colpiny ca? Gin ducu gitye ka woro jogi i kicika ma opoŋ ki cal lubaŋa-gu. Gin giloko kekengi ni, 'Rwot pe nenowa, Rwot doŋ otyeko bwoto lobo man woko.' "
13Rwot owacca ni, "Ibineno gin me kwer madito makato man ma gitimo." 14Ci okela i doggola me dog gaŋ ma tye yo tuŋ acam me ot pa Rwot; ci anene mon gubedo kunnu gitye ka kok pi jok Tamuj.
15Ka openya ni, "Wod pa dano, doŋ ineno gin man? Pud dok ibineno gin me kwer madito makato: magi woko." 16Ci otera i dyekal ma tye i ot pa Rwot. Ci aneno jo ma romo pyeraryo wiye abic tye cok ki doggola me ot pa Rwot, i kin keno tyer ki ka ma gidonyo kwede i ot. Gin jo-nu guloko ŋegi i kom ot pa Rwot, kun nyimgi okemo tuŋ wokceŋ, gitye ka ryebbe piny me woro ceŋ ma tye ka tuc ki yo tuŋ wokceŋ. 17Ci en openya ni, "Wod pa dano, doŋ ineno gin man? Man mono jo me ot pa Juda gineno ni lok matidi ki botgi ka gibedo ka timo gin me kwer kany, wek gubed ka miyo tim bwami omedde onya i lobo, kun gibedo ka ŋeto cwinya jwi wek kiniga omaka doki aye? Nen kit macalo gitye ka nywara kwede i yo marac mukato kare. 18Pi meno, abitimogi ki akemo; pe abiparo pigi, dok bene kica pe bimaka i komgi, Kadi bed gukok bota kun gilego lega ki dwan maloŋo, pe abiwinyo kokogi."


Jeremia 20
Lok ma giceno ki Packur pi tweyo Jeremia i mabuc
1I kare meno ajwaka Packur wod pa Imer, ma onoŋo en aye ladit ma loyo ot pa Rwot, owinyo ka Jeremia tito lok magi. 2Cutcut Packur otugi go yo lanebi Jeremia woko, ci otweye ki okol ma tye i dogcel ma malo pa Benjamin me ot pa Rwot. 3Orwone Packur ogonyo Jeremia ki i okol, ci Jeremia owacce ni, "Rwot pe lwoŋo nyiŋi ni Packur, ento lwoŋi ni Lworo tye i kabedo ducu. 4Pien Rwot owaco kuman ni, Nerr, abimiyo ibedo gin ma kelo lworo i komi kekeni ki i kom luremi ducu. Lukworgi gibinekogi woko ki pala lucwan ka ma in bene inenogi, Abimiyo jo Juda woko ducu i cin kabaka me Babilon; en biterogi woko i opii i Babilon, ci en binekogi woko ki pala lucwan. 5Dok bene abimiyo lonyo ducu me gaŋ man kacel ki magobane, ki jami ducu ma pigi tego botgi ducu, ki kit lonyo mapatpat pa kabaka me Juda i cin lukworgi, ma biyako jamigi, kun gimakogi, ci giterogi woko i Babilon. 6Doŋ in Packur, kacel ki jo ma gibedo i odi, gibiterowu woko i opii i Babilon; ci doŋ wubito kunnu, gibiyikowu bene kunnu, in kacel ki luremi ma yam ibedo ka tito lok gobagoba botgi-ni."
Jeremia okok bot Rwot
7Ai Rwot, in doŋ ibwola, oweko bene gibwola.
In i tek ikata woko, doŋ ityeko loya woko.
Doŋ adoko ginanyera pa dano dyeceŋ jwi;
dano ducu giŋala aŋala.
8Ka atye ka loko lok mo ci aloko ki dwan maloŋo
kun adaŋŋe matek ni, "Tim bwami ki balle me lobe!"
Gicaya dok ginywara kare ducu pien ni atito lok pa Rwot.
9Ka ce awacci, "Pe doŋ abilwoŋo nyiŋ Rwot,
nyo ni pe doŋ abiloko lok mo ki nyiŋe matwal,"
ci i cwinya kuca noŋo tye iye gin mo ma waŋ calo mac,
ma tye okanne woko i cogona,
doŋ aol woko ki juko doga wek pe aloki, pe doŋ atwero.
10Awinyo lwak tye ka lok lawewe.
Gilwoŋa doŋ ni, "Gin ma kela lworo i kabedo ducu."
Giwacci, "Dote woko! Wek wadote woko!"
Man lurema ma aŋiyo kwedgi aye giwaco;
gitye ka neno kit macalo abipoto kwede i can.
Dok giwacci, "Gwok nyo gibibwole abwola,
ci wabimake woko,
waculo waŋ kworwa i kome."
11Ento in, Rwot, it ye kweda, in oteka lweny ma gilworo,
pi meno jo ma giketo ayelayela i
koma gibiyokke atata;
pe gibiloya kadi matidi mo.
Lewic bimakogi matek mada,
pien pe doŋ gitwero loyo.
Lewic ma bimakogi-ni bedo matwal,
wi dano pe biromo wil i kome wacel.
12Ai Rwot me mony, in itemo dano me neno ka kitgi tye atir,
iŋeyo gin ma tye i cwinygi ki gin ma gitamo.
Pi meno wek anen ka iculo kwor i kom lukworra,
pien an doŋ anyuto lokka woko ducu boti.
13Wuwer wer bot Rwot! Wupak Rwot!
Pien otyeko laro kwo pa jo ma piny obwoyogi
ki i ciŋ lutim maraco.
14-Gicen nino ma cen ginywala iye-ni!
En nino ma yam maa onywala iye,
wek gum obed pe i kom nino meno!
15Gicen dano ma okelo lok maber bot wora ni,
"Inywalo latin laco,"
omiyo obedo ki yomcwiny madwoŋ.
16Wek dano-nu obed calo gaŋi
ma Rwot ojwero woko laboŋo kica;
wek owiny koko i odiko
ki oduru ma gigoyo i cwiny dyeceŋ,
17pien pe oneka ki i i maa;
kono ot nyodo pa maa doŋ olokke odoko macalo lyella,
kono ot nyodo pa maa obedo pek matwal.
18Piŋo akatti kono ki i ic
ka noŋo tic matek ki cwercwiny,
dok ka tyeko ninona ducu ki lewic keken?


Lulevi 21
Ajwagi myero gubed jo maleŋ
1Rwot owaco bot Moses ni, "Lok ki ajwagi, awobe pa Aron, iwac botgi ni, ŋatti mo i kingi pe oballe odok keni pi gudo kom dano muto ma i kin lutugi, 2kono nyo watgi keken ma cok kwede, macalo minne, wonne, wode, nyare, ominne, 3nyo laminne ma peya oŋeyo co, En pud cok kwede, pien peya tye ki cware; en twero balle pire doko keni. 4Kadi bed en won gaŋ i kin lutugi, myero pe oballe odok keni, miyo bedo kipyeda. 5-Ajwagi pe gulyel wigi, pe gulyel teŋ yer t ikgi, pe guton komgi. 6Gubed jo maleŋ pi Lubaŋagi, pe gupyed nyiŋ Lubaŋagi, pien gin aye gityero gityer ma giwaŋo ki mac bot Rwot, en cam pa Lubaŋagi; pienno myero gubed jo maleŋ. 7Pe gunyom dako ma lakwele, nyo ma doŋ tye ki meye, Gin pe gunyom dako ma cware oryemo pien ajwaka en dano maleŋ bot Lubaŋane. 8Wubigwoke obed maleŋ pi ticce, pien en tyero cam pa Lubaŋawu; en bibedo maleŋ botwu, pien an a Rwot ma alonyowu wubed maleŋ, an bene aleŋ. 9Ka nya pa ajwaka mo odoko lapyeda pi timo kwele, noŋo opyedo wonne; gibiwane woko ki mac.
10"Ajwaka madit i kin omege, ma en aye gionyo moo wir i wiye, ma onoŋo gikwere wek oruk boŋŋi aruka me ticce, myero pe ogony yer wiye oket ata lijayi, pe oyec ginarukane; 11pe odony i ot ka ma kom dano muto tye iye, pe oballe odok keni, kadi bed pi wonne nyo minne. 12Pe okat woko nia ki i kabedo maleŋ, wek pe opyed kabedo maleŋ pa Lubaŋane, pien moo wir ma yam gikwere kwede bot Lubaŋane tye i kome; an a Rwot. 13En myero onyom nyako ma peya oŋeyo co. 14Pe onyom daa-to, nyo dako ma cware oryemo, nyo dako ma doŋ tye ki meye, nyo dako ma lakwele; en onyom anyira tugi ma peya oŋeyo co, 15wek pe opyedde i kom litinone i kin lutugi; pien an a Rwot ma alonye obed maleŋ."
16Rwot owaco bot Moses ni 17"Wac bot Aron ni, i kare pa likwayo wu ducu, lakwaru mo ma kome ki mwonyo pe onyik cok ka tyero cam pa Lubaŋane. 18Pien dano ma ko me ki mwonyo pe binyiko cok bota, macalo dano ma latowaŋ, nyo laŋolo, nyo ŋat ma waŋe ki poyo, nyo ma tyene nyo bade tuŋcel laŋabu, 19nyo ŋat ma tyene otur, nyo ma bade otur, 20nyo dano ma kore oruŋŋe, nyo dano muran, nyo ma waŋe ocor, nyo ma twoyo gwenyo nyo nyac, nyo ma gidino mane. 21Dano mo i kin likwayo pa ajwaka Aron ma kome ki mwonyo pe onyik cok ka tyero gityer ma giwaŋo ki mac bot Rwot; tekke kome ki mwonyo, pe binyiko cok ka tyero cam pa Lubaŋane. 22En twero camo cam pa Lubaŋane, jami maleŋ makato, ki jami maleŋŋe; 23ento pe binyiko cok ki boŋo kicika, pe bibino cok ki keno tyer, pien kome ki mwonyo, wek pe opyed kabedona ducu maleŋ-ŋi, pien an a Rwot ma alonyogi gubed maleŋ." 24Moses oloko kit meno bot Aron ki awo bene ki bot jo Icrael ducu.


Nekemia 6:6
6Lok ma gicoyo iye tye kit man ni, "Gecem otitta ni cwinyo lok tye ka wot i kin lwak ma gicok kwedwa ni meno, in kacel ki lwak pa Lujudaya wumito jemo; meno aye gin mumiyo wutye ka gero cel odoco-ni. Lok man tito bene ni in ikette keni me bedo kabakagi.


1 Camuel 7:3
3Ci Camuel owaco bot jo Icrael ni, "Ka doŋ wudwogo bot Rwot ki cwinywu ducu, ci doŋ wubol lwak lubaŋa pa lurok ki cal jogi ma mon-gu woko ki i kinwu, wek cwinywu okem bot Rwot atir kun wuworo en keken, cien bilarowu ki i ciŋ jo Piliciti."


2 Luker 25:4
4Ka gumuko cel me gaŋ woko, ci kabaka ki lwak lulweny ducu gumol gurmo woko ki i dyewor, kun giwok ki i dog gaŋ ma i kin cel aryo me Jerucalem, ma i ŋet poto pa kabaka, kadi onoŋo jo Kaldaya gurumo gaŋ woko. Gucito gulubo yo ma dok tuŋ Araba.


Esta 3
Aman opiro lok me neko Lujudaya
1Lacen ki i ŋe meno kabaka Akacwero omiyo dit ki Aman ma jo Agag, wod pa Amedata, omedo rwomme omiye tic me loyo rwodi ducu ma i te locce. 2Doŋ lutic pa kabaka ma gitiyo tic i te locce gikulle piny giworo Aman, pien kabaka onoŋo ociko kumeno. Ento Mordekai pe okulle piny pi wore. 3Ci lutic ma gitiyo i te loc pa kabaka gupenyo Mordekai ni, "Piŋo ituro cik pa kabaka?" 4Gubedo ka lok bote nino ki nino ento en pe owinyo, mumiyo gucako tito bot Aman me neno ka en twero ye ni Mordekai otim kumeno, pien Mordekai onoŋo otito botgi ni en Lajudaya. 5Ka Aman oneno ni Mordekai pe kulle piny pi wore, kiniga ocako make mada. 6Ento pe omito ni enek Mordekai kene; macalo doŋ oniaŋ ni Mordekai Lajudaya, omito ni enoŋ yo me neko Lujudaya ducu ma i te loc pa kabaka Akacwero.
7I dwe mukwoŋo, ma en aye dwe me Nican, i mwaka me apar wiye aryo me loc pa kabaka Akacwero, gicako bolo kwir ma gilwoŋo ni Pur i nyim Aman nino ki nino, Gibedo ka bolone dwe ki dwe, nio ka ogik i kom dwe me apar wiye aryo, ma en aye dwe me Adar. 8Ci Aman ocako tito bot kabaka Akacwero ni, "Tye rok mo ma guket woko ata i kin rok mu kene mapatpat ma i dul lobo ducu ma i te kerri. Cikgi pat ki cik pa rok mukene ducu, dok pe gigwoko cikki, in kabaka; doŋ kony mo pe boti me weko ni jo meno gubedi. 9Ka kabaka oye, myero oket cik me tyekogi woko, ci abiculo talanta alip apar me ryal bot jo ma giloyo tic pa kabaka, wek guket i ot kano lim pa kabaka." 10Ci kabaka owoto agit ki i ciŋe, omiyo bot Aman ma jo Agag, wod pa Amedata, lamerok pa Lujudaya. 11Ci kabaka owaco bot Aman ni, "Lim ducu gibimini, ki rok meno bene, wek iti kwedgi kit ma ii mito."
12Gicako lwoŋo lukaran pa kabaka i nino dwe apar wiye adek me dwe mukwoŋo, ci gucako coyo cik kitmacalo Aman ociko ducu bot luloyo madoŋo pa kabaka, ki bot lulo dul lobo mapatpat ducu, ki bot rwodi ma loyo rok mapatpat ducu, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Gicoyo i nyiŋ kabaka Akacwero, ci gimwono kun gidiyo agit pa kabaka i kom odok. 13Gimiyo luter-waraga guriŋo ki waraga i dul lobo ducu ma i te loc pa kabaka ni myero ginek, gityek dok gijwer Lujudaya wo ko ducu, jo matino ki madoŋo, mon wa litino, i nino acel keken, i nino dwe apar wiye adek me dwe me apar wiye aryo, ma en aye dwe me Adar, ci giyak jamigi woko bene. 14Gipoko kopi me waraga meno i dul lobo acel acel me yeko lok man doŋ obed macalo cik, wek rok ducu gubed ma guterre pi nino meno. 15Luterwaraga guriŋo oyotoyot mada pi cik pa kabaka, dok cik meno gimiyo oŋene i gaŋ madit me Cuca bene, Aman ki kabaka gubedo megi piny ka mat, ento jo ma tye i gaŋ me Cuca gubedo ka cabbe megi acaba.


Daniel 3:27
27Ci luloyo madoŋo, ki ludito pa lwak, ki luloc me dul lobo mapatpat kacel ki lumi-tam pa kaba ka gucokke kacel, ci guneno ni mac pe owaŋo jo-nu; yer wigi mo ma mac oroyo pe tye, ginarukagi bene mac pe ogudo, dok ŋwec mac bene obedo pe i komgi.


Esta 7
Gineko Aman woko
1Kabaka gin ki Aman gucito i karama bot daker Esta. 2Doŋ i nino man me aryone doki, ka gitye ka mato koŋo vino, kabaka dok openyo Esta ni, "Gin aŋo ma myero piri, daker Esta? Gin aŋo ma ilego? Kadi wa nucu kerra, jami ducu gitwero cobo kakare." 3Ci daker Esta owacci, "Ka in kabaka itwero tima ber me ye lokka, abako doga ni pe ineka, dok pe inek jo me rokka, Man aye gin ma alego ki boti. 4Pien wan doŋ gicatowa woko, an ki jo me rokka, ni myero ginekwa woko, gityekwa, gijwerwa woko. Kono nene gicatowa woko, co ki mon, macalo opii, kono pe awaco lok mo, pien can wa pe myero gipor ki rwenyo lim pa kabaka." 5Ci kabaka Akacwero openyo daker Esta ni, "Aŋa ma owaco lok meno? En kono tye kwene ma ette ka timo lok ma kit meno-ni?" 6Ci Esta owacci, "A wayi latim aranyi, lamerok! Aman ma kite rac-ci yo!" I kare meno Aman obedo ki lworo madit mada i nyim kabaka ki daker. 7Kabaka oa woko ki i karama ki kiniga madit mada, okato wa i dyekal ma i ŋet ot ker; ento Aman odoŋ ka lego pi kwone bot daker Esta, pien oneno ni kabaka doŋ oyubbe me keto can i kome. 8Ka kabaka odwogo ki i dyekal i ŋet ot ker, ka odonyo i ot ka ma onoŋo gubedo iye ka mato koŋo vino, onoŋo Aman orumo coŋe i ŋet ki tanda ka ma Esta obedo iye. Ci kabaka owacci, "Imito timo anywar i kom daker ki i waŋa, wa i oda kikoma?" Ma pud kabaka loko aloka, gitweyo wan Aman woko cut. 9Ci Karbona ma en aye ŋat acel i kin dano ma gikologi ma lugwok kabaka owacci, "Tye yat me deyo dano ma Aman oyubo pi deyo Mordekai, dano ma lokke olaro kwo pa kabaka-ni, tye ocuŋ i gaŋ pa Aman, borre romo futi pyerabiro wiye abic kulu." 10Kabaka owacci, "Wude en iye." Ci gucako deyo Aman i wi yat meno ma en oyubo pi deyo Mordekai. Ci kiniga pa kabaka doŋ ocako kec.


Ejira 10:14
14Wek ludito ma giloyowa aye gucuŋ pi nyiŋ lwak ducu ma gucokke; wek gicik jo ducu ma gibedo i gaŋiwa ma gunyomo mon ma gin lurok gubin i nino mo ma giciko, kacel ki ludoŋo ma loyogi ki luŋolkop ma i gaŋi ducu, nio waŋ ma gikwanyo kiniga pa Lubaŋa mager ki i komwa pi lok man."


Ejekiel 39
Giloyo Gog woko i lweny
1Rwot Lubaŋa owacci, "In wod pa dano, tit lok i kom Gog, ma en laker madit ma loyo lobo Mecek ki Tubal, ci ititte ni atye ki lok i kome. 2Abimiyo en lokke neno ka mukene ci akwanye woko wa i lobo ma tye ka mabor yo tuŋ acam, nio waŋ ma en obino wa i godi me Icrael. 3Ci abigoyo atumme ki i ciŋe lacam poto woko, dok bene amiyo aterone poto woko ki i ciŋe ma lacuc. 4Gog ki dul monnye ki lwak me rok mapatpat ma gitye kacel kwede gibipoto gito woko i wi godi me Icrael, ci abimiyo komgi doŋ doko cam pa kwa winyo ducu ma camo riŋo ki pa ŋuu-gu. 5Gibipoto i dye bar ka maleŋ gito woko. An Rwot Lubaŋa doŋ aloko man. 6Abicwalo mac i Magog dok i kom jo ma gibedo mot laboŋo ayela i lobo murumo dog nam, man bimiyo giŋeyo ni an aye a Rwot. 7Abimiyo jona jo Icrael giŋeyo nyiŋa maleŋ-ŋi, doŋ pe abimiyo gipyedo nyina maleŋ-ŋi matwal. Ci rok ducu doŋ gibiŋeyo ni an aye a Rwot, Ŋat Maleŋ pa Icrael."
8Rwot Lubaŋa owaco kuman ni, "Nino ma aloko pire-ni ada doŋ tye ka bino. 9Jo ma gibedo i gaŋi me Icrael gibicito woko gicoko jami lweny ma giweko-gu giobo ki mac calo yen. Gibiobo mac i kom kwot, atum, atero, odoo madito ki toŋi, ma gibibedo ka obogi pi mwaka abiro kulu. 10Man doŋ pe bimiyo gibedo ka coko yen ki i tim, dok bene pe doŋ gibitoŋo yen ki i buŋa, pien doŋ gibimoko mac ki jami lweny ma giweko-gu. Gibiyako jami pa jo ma yam guyako jamigi gucito kwede." Man Rwot Lubaŋa ma owaco.
Giyiko Gog woko
11Rwot Lubaŋa owacci, "I nino meno abimiyo kabedo me yik bot Gog i lobo Icrael, i Nota pa Luwot, ma tye yo tuŋ wokceŋ me nam me Kado. Gog ki jo me dul monnye ducu gibiyikogi kunnu, ci notane doŋ gibilwoŋo ni Nota me Mony pa Gog. 12Jo Icrael gibibedo ka yiko kom jo muto-ni pi dwe abiro kulu, pi lonyo lobogi wek obed maleŋ kit ma yam con. 13Wegi lobo ducu gibibedo ka yiko kom jo-nu, man bimiyo giworogi pi gin ma gutimo i nino ma ali mo iye locca-ni. An Rwot Lubaŋa doŋ aloko. 14Gibiyero jo mogo ki i kingi bedo ka wot kun giwok gikato ki i lobogi teretere me yiko kom jo mogo ma yam noŋo pud gudoŋ, ma onoŋo pe giyikogi, pi lonyo lobogi wek dok obed maleŋ kit ma yam tye kwede con. Doŋ i ŋe dwe abiro gibibedo ka ŋiyo piny i kabedo ducu me neno ka doŋ giyiko jo muto ducu ki i lobo. 15I kare ma noŋo jo ma giyerogi-ni tye ka wot i lobo, ka ce ŋat mo onoŋo cogo dano, ci keto lanyut mo ka ŋet cogo-nu, nio waŋ ma luyik dano guyiko woko i Nota me Mony pa Gog. 16(Gaŋ mo tye kunnu ma, gilwoŋo ni Kamona.) Meno aye kit macalo gibilonyo ki lobo wek obed maleŋ kit ma yam con."
17-Rwot Lubaŋa owaco bota kuman ni, "In wod pa dano, lwoŋ kwa winyo ducu mapatpat ki lee tim ducu me cokke ka camo gitum ma atye ka yubone pigi. Man bibedo karama madit i wi godi me Icrael, ka ma gibicamo iye riŋo dok bene gimato iye remo. 18Gibicamo kom askari ma gin cogi oteka, dok gibimato remo pa luloc me lobo, remo nyogi romi ki pa litino romi, pa dyegi ki pa twoni, ma gin ducu lim makwo me Bacan ma gucwe. 19Ka aneko jo magi macalo lee me gitum, winyo kacel ki lee gibicamo kit moo ducu ma giromo noŋone, dok gibimato remo nio wan ma gumer woko. 20Gibicamo gin ducu ma gunoŋo i wi me jana ma giromo camone, aguragura ki jo ma giŋweco kwedgi, riŋo kom askari ki pa oteka lweny." Man Rwot Lubaŋa ma owaco.
Lubaŋa bidwoko gum bot jo Icrael
21Rwot Lubaŋa owacci, "Abinyuto deyona i kin lurok wek gunen, dok bene abinyuto botgi kit macalo atiyo ki twerona me ŋolo kop atir, ma noŋo aketo ciŋa i komgi. 22Cakke i nino meno cito kwede anyim, jo Icrael gibiŋeyo ni an aye a Rwot Lubaŋagi. 23Lurok doŋ gibigeyo ni jo Icrael yam giterogi i opii pi balgi, pien onoŋo gutimo bal maraco atika i koma, mumiyo aloko geya woko botgi ci amiyo Lukworgi gumakogi ka gunekogi ducu ki pala lucwan. 24Atimogi muporo balgi ki rocgi ma gutimo, ci alokke woko ki botgi."
25Rwot Lubaŋa owacci, "Pi meno kombeddi, kica bimaka I kom likwayo pa Yakobo, ma gin aye jo Icrael, ci abidwoko gumgi botgi. Abibedo ki nyeko kun agwoko nyiŋa maleŋ-ŋi. 26Wigi biwil woko i kom lewic ma yam gubedo kwede, ki bal me tim roro ma gubedo ka timone i koma, ka doŋ gibibedo i lobogi mot ma ŋat mo pe bimiyo gibedo ki lworo. 27Abikwanyogi ki i wi lobo ducu ka ma lukworgi gibedo iye ci adwokogi cen, kun anyuto bot rok mapol ni an aleŋ. 28Man bimiyo jona giŋeyo ni an aye a Rwot Lubaŋagi, pien yam amiyo giterogi i opii i kin lurok, ka dok acokogi adwokogi cen i lobogi kikome. Pe doŋ gibibwoto dano mo i kingi doŋ i kin lurok wacel. 29Pe doŋ abilokke woko ki botgi doki, ka doŋ atyeko onyo Cwiny mera i komgi gin jo Icrael." Man Rwot Lubaŋa ma owaco.


Icaya 61:1
Lok maber me laro Cion
1Rwot Lubaŋa doŋ ocwalo Cwiny mere i koma,
pien doŋ owira woko ki moo,
wek ater lok me kwena maber bot jo ma giunogi.
Oora bene me caŋo jo ma cwercwiny onurogi,
ki me tito bot jo ma tye i opii ni gibigonyogi woko,
ki jo ma gitweyogi i mabuc ni gibiyabo botgi doggola gibikatti woko;


Yubu 31
Yubu owaco ni cwinye leŋ kun kwoŋŋe akwoŋa
1"Atyeko cikke con, waŋ ki waŋa;
dok atwero neno nyako mo niŋniŋ iyo marac?
2Lubaŋa ma tye malo poko ki dano kit gin aŋo?
Gin aŋo ma dano noŋo ki bot Won Twer Ducu ma tye i polo?
3En pe kelo can i kom lubalo?
Pe miyo keckom ma ko lutim maraco?
4En pe neno kit kwona ducu?
Pe kwaŋo gin ducu ma atimo?
5"Ka yam abedo ka loko lok goba,
ka yam koma obedo mit ka bumo dano:
6wek gipima ki mijan ma pimo kakare,
wek Lubaŋa oŋe ni cwinya leŋ.
7Ka yam tyena oŋak woko ki iyo,
ka yam cwinya oparo gin ma aneno,
ka yam ton me bal mo onen i ciŋa;
8myero jo mukene aye gucam bel ma an acoyo,
gin ma ocek i potona myero giput woko.
9"Ka cwinya yam otera i kom dako mo,
ka yam akanne i ŋet doggola pa lawota,
10wek dakona oreg bel pi laco mukene,
wek ŋat mukene aye obed kwede.
11Meno onoŋo kono obedo bal marac atika;
ma luŋolkop myero guŋol can iye.
12Rom ki mac ma waŋ nakanaka nio wa i bur lyel,
ma kono owaŋo wa Lwit cam ki i potona wo ko ducu.
13"Ka cen akwero pi do pa opiina nyo aŋecana,
ka ce gukelo lok i koma,
14abitimo aŋo ka Lubaŋa ocuŋ pi ŋolo kop i koma?
Ka en obino pi penyo lokke ci abigamo doge niŋniŋ?
15Dat ma oketa i i maa en aye ma oketo opiina bene.
Pe ŋat acel aye ma ocweyowa ki i ic?
16"Yam atwono lucan ki gin mo ma gimito,
kun amiyo mon to kuro kony ki bota kwe?
17Cen acamo camma kena, ci latin kic oken?
18Nia i waŋ tinona Lubaŋa obedo ka gwoka macalo wora,
obedo ka tela nia ki i i maa.
19Cen abedo ka neno anena ka ŋat mo mito to pi can boŋo,
nyo dano ma lacan obedo laboŋo gi-um, ma pe akonye?
20Ceŋ pe olegga gum ki cwinye ducu,
kun noŋo amiye boŋo me yer romo mapek pi miyelyeto?
21Ka yam atiŋo ciŋa pi goyo ŋat ma pe ki bal,
pien aneno ni gitwero konya wek alo kop;
22ka yam atimo kumeno myero kwaya bada opot woko ki i wi gwoka,
myero giput bada ki i waŋ mwotte woko.
23Pien yam alworo can ma a ki bot Lubaŋa;
pe atwero timo meno ducu, pi woro ditte ki deyone.
24"Yam pe amoko genna i kom lim,
pe onoŋo ajeŋŋe i kom lonyo me jabu;
25ceŋ cwinya pe obedo yom pi lonyona mabup,
nyo pien acoko gipiny mapol.
26Yam pe aneno ceŋ ka ryeny,
nyo dwe kun woto ki deyo madit,
27ma dok aweko gibita me worogi i muŋ,
kun aryeyo ciŋa pi motogi.
28Meno bene kono onoŋo obedo bal ma luŋolkop myero guŋol can iye,
pien onoŋo adoko lagoba bot Lubaŋa ma tye malo.
29"Yam pe abedo ki yomcwiny ka keckom omako lakworra,
pe anyatte ka gin marac opoto kome.
30Yam pe aweko doga obalo bal,
kun alamo pi kwone ki kwon.
31Jo ma i oda yam guwacci,
'Aŋa ma pe oyeŋ ki riŋo lee ma laditwa oneko?'
32Larok mo pe yam obuto i dye gaŋ ata,
pien ajolo luwot ducu i oda.
33Yam pe amuŋo gin marac ma atimo ki bot dano,
kun akano balla i cwinya kena,
34pi lworo lok pa lwak.
Yam pe aliŋ mot kun pe akato woko ki i oda
pi lworo cac pa jo me doggola mukene.
35Kono nene ŋat ma winyo lokka tye!
Nen, doŋ aketo ciŋa en! Wek Won Twer Ducu ogam lokka.
36Kono lakworra ocoyo lok ma odota kwede acoya,
kono anyatte kwede ma noŋo atiŋo i wi gwoka,
nyo adwalo i wiya macalo tok me dito.
37Kono atitte gin ducu kikore,
kun anyiko cok kwede calo abedo laker.
38"Ka yam lobo ma apuro okok i koma,
ma kokone winnye i kor kweri pa lapur;
39ka yam acamo cam mucek laboŋo culo waŋe,
kun aweko wegine guto woko;
40wek okuto odoŋ iye ma ka gaya,
ki doo labika ma ŋwece coo ma ka kal."
Lok ma Yubu oloko ogik kany.


1 Tekwaro 23
1-Ka Daudi doŋ oti ma mwakane doŋ dwoŋ, ci ocako keto wode Solomon obedo kabaka ma loyo Icrael.
Lwak dul pa Lulevi ki ajwagi ki dog ticgi
2Daudi ocoko ludito ma i Icrael ducu, kacel ki ajwagi ki Lulevi. 3Gikwano Lulevi ducu ma ditogi romo mwaka pyeradek dok kwede malo, ci wel co ducu oromo alip pyeradek wiye aboro. 4Daudi owacci, "Jo alip pyeraryo wiye aŋwen ki i komgi gibiketogi ka tic i ot pa Rwot; jo alip abicel gibibedo jagi ki luŋolkop; 5jo alip aŋwen gibibedo lugwok-doggola, ki jo alip aŋwen gibipako Rwot ki jami wer ma yam atiyo pi pake kwede." 6Ci Daudi opokogi i dul muporo awobe pa Levi, Gercom, Kokat ki Merari.
7Litino awobe pa Gercom gin aye Ladan ki Cimei. 8Litino awobe pa Ladan gin aye Jekiel ma laditgi, ki Jetam ki Joel, gin adek. 9Litino awobe pa Cimei gin aye Celomot, Kajiel ki Karan, gin adek. Magi gin aye ludito kaka pa Ladan ma i odi pa kwarogi. 10Litino awobe pa Cimei gin aye Jakat, Jina, Jeuc ki Beria. Jo aŋwen-nu gin aye litino awobe pa Cimei. 11Jakat aye onoŋo laditgi, ki me aryone Jija; ento Jeuc ki Beria pe gunywalo awobe mapol, mumiyo gikwanogi macalo dog ot ma kwarogi acel.
12Litino awobe pa Kokat gin aye Amram, Ijar, Kebron ki Ujiel, gin aŋwen. 13-Litino awobe pa Amram gin aye Aron ki Moses. Aron gibolle tic me kwero jami maleŋ makato, wek en ki litino awobene guwan odok eceta i nyim Rwot matwal, dok guti bote, gulam gum i nyiŋe matwal. 14Ento litino awobe pa Moses ma dano pa Lubaŋa yam gikwanogi i kin kaka pa Levi. 15Litino awobe pa Moses gin aye Gercom ki Eliejer. 16Litirro awobe pa Gercom: Cebuel aye laditgi. 17Litino awobe pa Eliejer: Rekabia aye laditgi. Eliejer pe onywalo litino awobe mukene, ento Rekabia onywalo litino awobe mapol mada. 18Litino awobe pa Ijar, Celomit aye laditgi. 19Litino awobe pa Kebron gin aye Jeria ma laditgi, ki me aryone Amaria, me adekke Jakajiel, ki me aŋwenne Jekameam. 20Litino awobe pa Ujiel gin aye Mika ma laditgi, ki me aryone Icia.
21Litino awobe pa Merari gin aye Makali ki Muci. Litino awobe pa Makali gin aye Eleajar ki Kic. 22Eleajar oto ma pe onywalo awobe, onywalo anyira keken; ento ludoggolagi ma awobe pa Kic aye gunyomogi. 23Litino awobe pa Muci gin aye Makali, Eder ki Jeremot, gin adek.
24Magi aye litino awobe pa Levi ma i odi pa kwarogi, ma gin ludito kaka ma i odi pa kwarogi kit ma yam gicoyogi kwede, ma lubo wei ki nyiŋ dano ki acel acel ma ditogi romo mwaka pyeraryo dok kwede malo, ma gibedo ka tiyo tic i ot pa Lubaŋa. 25Pien Daudi onoŋo owacci, "Rwot Lubaŋa pa Icrael doŋ omiyo kuc ki jone; en doŋ bedo: i Jerucalem matwal. 26-Pi meno Lulevi pe doŋ gimitogi pi tiŋo kema pa Rwot, kadi jami mo ma gitiyo kwede." 27Pi lok ma Daudi oloko me agikkine omiyo gicoyo wel Lulevi ma ditogi romo mwaka pyeraryo ki dok kwede malo. 28-En dok owacci, "Ticgi bibedo me konyo awobe pa Aron ka tic i ot pa Rwot, kun gigwoko dyekal ki kicika odi matinone, gilonyo jami maleŋ ducu, dok gitiyo kit tic mu kene ducu ma i ot pa Lubaŋa. 29Dok ikonyo bene ki kela mugati ma giketo i nyim Rwot, ki moko kwon me gityer me moko kwon, ki capat mareppe ma tobi pe iye, ki gityer me moko kwon ma gitedo i otako nyonyo, ki gityer me moko kwon ma girubo ki moo, ki gin pimo pek ki dwoŋ pa jami mapatpat. 30Gin gibicuŋ ka miyo pwoc ki pak bot Rwot odiko odiko, ki otyeno otyeno bene kumeno, 31ki i kare ducu ma gityero gitum awaŋa bot Rwot i cen cabit, ki i por dwe, ki i nino maditogu, gibicuŋ i nyim Rwot kare ducu, kun gilubo wel jo ma giciko. 32Gibigwoko kema me rwatte ki kabedo maleŋ kit meno, dok gibikonyo utmegigi, awobe pa Aron, i ticgi ma i ot pa Rwot."


Jeremia 31
Dwogo pa jo Icrael paco
1Rwot owacci, "Kare tye ka bino ma abibedo Lubaŋa pa jo me doggola ducu pa jo Icrael, ki gin bene gibibedo jona. 2Ceŋ anyuto kicana bot jo ma gubwot ki i lak to i dye tim. I kare ma jo Icrael giyenyo yweyo, 3an anyutte botgi ki ka mabor. Wun jo Icrael kare ducu abedo ka marowu, kit meno pud amedde ki nyuto botwu mar mera ma pe lokke. 4Abigerowu woko odoco wun jo Icrael, ci wubicuŋ. Doki wubikwanyo ajaa agoya-gu ci wubimyelo myel ki yomcwiny madwoŋ. 5Doki bene pud wubipito olok i wi cere me Camaria, doŋ jo ma pito olok meno, gibicamo mucekke. 6Ada, kare tye ka bino ma lukur-piny gibidaŋŋe gilwoŋo lwoŋo ki i wi cere me lobo Epraim ni, 'Wubin kany! Wacitu malo i Cion, bot Rwot Lubaŋawa.' "
7Rwot owacci,
"Wuwer wer ki dwan maloŋo ki yomcwiny pi jo pa Yakobo,
wudaŋŋe matek pien gin rok madit i kin rok ducu.
Wuwer wer me pak kun wuwaco ni,
'Rwot doŋ olaro jone,
olaro jo Icrael ducu ma yam gudoŋ.'
8Nen, abikelogi woko ki i lobo ma tye yo tuŋ acam,
abicokogi bene ki ka mabor ki i agikki piny.
Lutowaŋ ki luŋolo gibibino kacel kwedgi,
mon ma guyac kacel ki mon ma doŋ gicok nywal;
gibidwogo cen gibedo rok matek.
9Gibibino ki koko,
gibibedo ka lega kun noŋo atelogi kwede me dok cen;
abimiyo giwoto ki i ŋet laora kulu ma pii opoŋ iye,
gibilubo yo atir ma pe gibiyoko tyengi wacel;
pien atye macalo wego bot jo Icrael,
Epraim aye obedo latin ma akwoŋo nywalone.
10"Wuwiny lokka, wun rok ducu, an Rwot,
ci wutit lokka ka maboco i lobo ma tye i dog nam-gu.
An ma akeyo jo Icrael woko-ni aye dok abicokogi adwokogi cen,
abigwokogi woko maber kit macalo lakwat gwoko kwede romine.
11Doŋ atyeko koko jo pa Yakobo woko ki i opii,
alarogi bene ki i ciŋ rok matek makatogi.
12Gibibino giwero wer matek pi yomcwiny i wi got Cion,
mot ma an Rwot amiyogi-ni
biyomo cwinygi mada, kal, koŋo vino, ki moo, romi ki dyaŋi-gu.
Gibibedo calo poto ma gionyo iye pii muromo kare ducu,
pe gibiŋeyo cwercwiny doŋ matwal.
13Anyira bimyelo myel ci cwinygi bedo yom,
awobe ki jo muteggi ducu gibibedo ki yomcwiny madwoŋ.
Abikweyo cwinygi ci aloko kumogi doko yomcwiny,
cwercwiny ma git ye kwede bene bilokke doko yomcwiny.
14Abimiyo ajwagi gicamo cam mabeco mabup giyeŋ adada,
aoŋ motta bityeko miti pa jona woko liweŋ,
man Rwot ma owaco."
Kica omako Rwot i kom jo Icrael
15-Rwot owacci,
"Koko tye ka winnye i Rama, koko ki kumo madwoŋ.
Lakeri tye ka kok pi litinone;
en okwero woko ni pe doŋ gikwe cwinye,
pien litinone doŋ gipe.
16Wek koko obedi,
duny pig waŋi bene woko.
Ticci ducu ma itiyo bot litinoni gibimiyi bakacic pire;
gibidwogo cen ki i lobo pa lukworwu.
Man Rwot ma owaco.
17Gen tye pi karewu me anyim;
litinowu gibia gidwogo cen lobogi kikome.
Man Rwot ma owaco.
18Awinyo ka jo Epraim tye ka koko ki cwercwiny kun giwacci,
'Rwot, waŋ wabedo calo dyaŋ mudiŋ ma pe winyo lok,
ento doŋ ipwodowa adada,
ci ipwonyowa me lubo gin ma imito.
Kwanywa idwokwa cen,
ci waŋ bene wabidok;
pien in i Rwot Lubaŋawa.
19Onoŋo walokke wabwoti woko,
ento i ŋeye cutcut waŋut wabedo ki cwiny me dwogo cen.
I kare ma doŋ ityeko keto can i komwa,
wakulo wiwa woko ki cwercwiny me can.
Lewic omakowa mada dok alee otwodowa woko,
pien watimo bal i kare ma onoŋo pud watino.'
20"Epraim, in latinna ma amaro adada,
latin ma amaro makato ducu.
Pien kare ducu ka alwoŋo nyiŋi,
atamo piri ki mar madit.
Cwinya kutte akuta i komi;
abibedo ki kica i komi bene.
Man Rwot ma owaco.
21Wuket lanyut ma nyuto botwu waŋa yo;
wugur yat mogo i ŋet yo ma binyutowu yo;
wutam pi yo gudo ma en yo ma wulubo i kare ma wubino-ni.
Wudwog cen, wun jo Icrael,
wudwog cen i gaŋ ma nene wuweko-ni.
22Wubibedo ka kalakala pi kare ma rom mene,
wun jo ma pe genne?
Pien Rwot doŋ oketo jami manyen i lobo:
dako aye ma gwoko laco."
Lonyo ma lwak pa Lubaŋa bilimo i kare ma tye anyim
23Rwot me mony, Lubaŋa pa Icrael, owaco kuman ni, "Ka doŋ adwoko lwak man i lobogi, gin doki gibiwaco ki i lobo Juda ki i gaŋine ducu ni,
'Rwot myero omi gum i kom got maleŋ me Jerucalem,
kabedo maleŋ ka ma en bedo iye.'
24Dano gibibedo i Juda ki i gaŋine ducu, lupur ki lukwat ki romigi bene gibibedo kunnu. 25Abimiyo jo ma guol gilimo tek, dok abimiyo jo ducu ma kec doŋ onyoŋo komgi woko giyeŋ ki cam. 26Man bimiyo dano giwacci, 'Anino woko ci odiko aco anoŋo atye maber ma koma yot.'
27"An Rwot, doŋ awaco ni, Kare tye ka bino ma abipoŋo lobo Icrael ki Juda woko ki dano kacel ki lee. 28Kare bibino kit macalo agwokogi i kare me putogi, i kare me mukogi, i kare me turogi, i kare me tyekogi, ki i kare me keto can i komgi, kit meno bene abigwokogi ka pitogi ki ka gerogi wek gudoŋ malo. Man Rwot ma owaco. 29-Ka kare meno oromo, dano pe dok gibimedde ka waco ni,
'Kwarowa gucamo nyig olok mawac,
man odiŋo lak lidiŋ woko.'
30Ento dano acel acel bito pi balle en kikome; kit meno dano acel acel ma bicamo nyig olok mawac lake bidin woko."
Gicikke manyen
31--Rwot owaco ni, "Nen, kare tye ka bino ma abiketo iye gicikke manyen ki jo Icrael ki jo Juda bene. 32Gicikke man pe bibedo calo gicikke ma yam aketo ki kwarogi i kare ma onoŋo akwanyogi woko ki i Ejipt akelogi woko ca. Gin guturo gicikke ma aketo kwedgi, kadi bed onoŋo an abedo cwargi. Man Rwot ma owaco. 33-Ka kare meno oromo, man aye gicikke ma abiketo ki jo Icrael: Abimiyo gibedo ki cikka i tamgi, abicoyo bene bedo i cwinygi, An abibedo Lubaŋagi, ki gin gibibedo jona. Man Rwot ma owaco. 34-Ŋat mo pe doŋ bipwonyo lawote, ŋat mo bene pe biwaco bot ominne nyo lutugi ni, 'Ŋe Rwot,' Gin ducu gibineya, cakke i kom jo matino o kwede wa i kom jo madito ma i kingi. Abiweko balgi, pe dok abibedo ka po i kom gin marac ma gubedo ka timone. Man Rwot ma owaco."
35Rwot miyo ceŋ ryeny i dyeceŋ,
dwe ki lakalatwe en miyo giryeny dyewor.
En rubo pii me nam, ci miyo mor;
nyiŋe gilwoŋo ni Rwot me mony.
36Rwot ocikke ni Icrael kare ducu bibedo rok,
bibedo pi kare malac kun lubo kit ma cik ma eketo i lobo-ni biri kwede.
37Rwot owacci,
"Ka ce onoŋo gitwero pimo pol,
nyo ka gitwero roto te guti me lobo ki piny,
meno keken aye bimiyo akwero jo Icrael
pi gin ducu ma doŋ gutyeko timo.
Man Rwot ma owaco."
38"Nen, kare tye ka bino, man Rwot ma owaco, ma gaŋ man gibigero odoco pi Rwot cakke ki i kom lubele ma gilwoŋo Kananel o kwede wa i dogcel ma i twok gaŋ. 39Doŋ tol me pimone gibimiyo cito wa ka mabor atir o kwede wa i got Gareb, ka bigono piny o kwede i Goa. 40Nota ka ma gicoro iye kom jo muto ki bu riŋ ki tim ducu ma i ŋet laora kulu me Kidron nio kwede wa i dogcel me Aguragura dok kwede tuŋ wokceŋ, bibedo gin maleŋ bot Rwot. Pe dok gibiputo nyo gituro woko matwal."


Jabuli 109
Koko pa dano ma tye ki can
1Apaki, ai Lubaŋa, pe iliŋ mot!
2Jo maraco ki lugoba gubino ka lweny i koma,
kun giloko lok goba keken i koma.
3Gimiya cwercwiny pi lok maraco me adagadaga ma giloko i koma,
gilwenyo i koma noŋo ma pe abalo gin mo.
4Gidota adota kadi bed amarogi,
kadi wa i kare ma noŋo atye ka lego pigi.
5Gitimo gin marac i koma pi gin maber ma atiyo botgi,
dok gidaga kadi bed amarogi.
6Yer dano marac wek opid kwede;
wek ŋat mo i kin lukworre odote koŋ giteme.
7Myero giteme ci ginoŋ bal i kome;
dok legane bene gikwan macalo bal ma en otimo!
8-Gijwik nino me kwone woko obed manok,
wek dano mukene aye obile jamine!
9Litinone gudok litino kic,
ki dakone bene odok daa-to
10Wek litinone gubed lumalgaŋ ma gilak ata kun gibedo ka lego jami alega;
myero giryemgi woko bene ki i wi obur ka ma onoŋo gibedo iye!
11Won banya ma en yam odeno banya bote myero okwany jamine woko ducu ma etye kwede, dok dano ata-gu myero guyak jamine ma en olimogi ki tic matek-ki.
12Ŋat mo myero pe otim kica bote wacel,
dok dano bene pe myero kica omake i kom litino kicce.
13Wek likwaye ducu guto woko,
wek nyiŋe bene dano pe gupo pire i kare pa yalwak ma bilubo.
14Rwot opo i kom bal pa kwarone,
dok pe ojwa bal pa minne woko wacel.
15Wek Rwot opo i kom balgi teretere,
ento dano myero pe opo i komgi matwal i lobo kany.
16Pien dano meno pe otamo me bedo lakica,
ento obedo ka ryemo kor lucan ki jo ma piny obwoyogi,
ki jo ma cwinygi cwer ducu nio ka onekogi woko.
17Onoŋo en maro loko lok me ceno dano;
wek lok me ceno danone-ni odok i wiye!
En onoŋo dag lamo gum;
pi meno ŋat mo pe myero olam gumi kome.
18Onoŋo lok me ceno dano odoko calo koti ma en ruko;
wek doŋ obid kome woko macalo pii,
dok macalo moo ma mido i cogone!
19Wek obed calo boŋo ma en odwalo ikome;
obed calo del pyer ma nino ducu en tweyo i pyere!
20Man aye myero obed kit pwod ma Rwot pwodo ki jo ma dota,
gin jo ma loko lok maraco ma gimito rwenyo kwona woko!
21Ento in, ai Rwot Lubaŋana,
konya pi deyo me nyiŋi,
dok ilara-pi mar meri ma pe lokke maber-ri!
22An lacan, piny obwoya woko,
cwinya bedo ka ton atona keken.
23Arwenyo woko calo tipo me otyeno;
yamo kola woko macalo tero bonyo.
24Pi ri kec pi kare malac omiyo coŋa doŋ odoko nyap;
omiyo bene amok woko adoko goro.
25-Adoko doŋ ginaŋala pa jo ma gidota;
ka gunena, ci giyeŋo wigi ayeŋa.
26Konya, ai Rwot Lubaŋana;
lara pi mar meri ma pe lokke!
27Wek lukworra guŋe ni,
in aye ma ilare an, ai Rwot!
28Wek gin gucen dano, ento in imiya meri gum.
Wek alee otwod jo ma lwenye i koma-ni woko,
ci an laticci abed ma cwinya yom.
29Wek jo ma dota gulim can;
wek lewic oumgi woko calo guruko boŋo.
30Abimiyo pwoc bot Rwot ki dwan maloŋo;
abipake i dye lwakke ka ma gucokke iye.
31En cuŋ yo tuŋ lacuc i ŋet jo ma piny obwoyogi,
pi Larogi ki i cin jo ma ŋolo kop me to i wigi.


Icaya 19
Lok ma gitito i kom Ejipt
1-Man aye lok ma pire tek ma gitito i kom Ejipt.
Nen, Rwot tye ka wot madwir twatwal i pol,
kun woto ki bino kwede i Ejipt;
cal jogi me Ejipt komgi bimyel nyime,
cwiny jo Ejipt bibedo ka ryaŋŋe aryaŋa.
2Abitugo jo Ejipt me lweny i kom wadigi kekengi,
dano acel acel bilwenyo gin ki ominne,
ŋat acel acel bene bilwenyo gin ki lawote,
gaŋ bilwenyo i kom gaŋ mukene,
ki ker bene bilwenyo i kom ker wadigi.
3Cwiny jo Ejipt doŋ bibarre woko matwal,
tamgi ma yam gumoko-gu ducu bituro woko,
gibicito ka penyo tam ki bot cal jogi apaya kibot lutyet,
ki bot lukor tipo ki ajwagi.
4Dok abimiyo jo Ejipt
i ciŋ rwot ma locce gwa atika,
kabaka mager twatwal aye ma biloyogi.
Man lok pa Rwot me mony kikome.
5Pii me kulu Nail bene bidwono woko,
pii ma i cwiny kulu kikome bitwo woko,
6yo pii ma gikwinyo akwinya bi doko ŋwe,
jaŋ kulu Nail me Ejipt bidoko nok ci two woko bene,
lagada kacel ki togo ducu ma tye iye gibitop woko.
7Lobo ma tye i ŋet kulu Nail ducu bital woko doko bar,
i dog kulu Nail kikome;
ginapita ducu ma gicoyogi i ŋet Nail bitwo woko,
yamo bitero woko matwal ma pe dok binen.
8Lumakrec gibikumo dok gibikok,
jo ducu ma yuto rec ki goli i kulu Nail;
jo ducu ma giciko obwogi i dye pii gin ducu cwinygi biballe woko.
9Jo ma cwero tol tworo ki jo ma cweyo boŋo matar
cwinygi bia woko i kom ticgi.
10Jo ma gubedo twoni pa jo madito i lobo, gibininyogi woko,
dok jo ducu ma camo mucara cwinygi biballe woko.
11Luloc me Joan gimin mada;
luryeko ducu ma miyo tam bot Parao,
gin ducu gimiye tam me miŋo keken.
Itwero waco bot Parao niŋniŋ ni,
"Kwarowa ducu yam gubedo jo maryek,"
dok ni, "Kwarowa ducu yam gubedo luker?"
12Ci doŋ joni maryek-ki gitye kwene?
Koŋ iwek gutitti lok dok gumi iŋe
gin ma Rwot me mony oyubbe me timo i kom Ejipt.
13Rwodi me Joan doŋ gulokke gudoko lumiŋ,
ki me Mempic gibwologi woko;
jo ma gubedo lutel wic i kakagi ducu aye mumiyo jo Ejipt oŋak.
14Rwot doŋ oketo cwiny me adwala i igi;
omiyo jo Ejipt doŋ gicatte acata i gin ducu ma gitiyo,
kit macalo lamero cato kwede i ŋokke.
15Dano mo pe bidoŋ i Ejipt
dok pe tye gin mo ma dano mo bitiyo,
kadi latel wic nyo kadi dano mo ata,
kadi jaŋ otit nyo lagada.
16I kare meno jo Ejipt bibedo calo mon, kun komgi myel amyela pi cin Rwot me mony ma en biyeŋo i komgi. 17Lobo Juda bimiyo lworo bot jo Ejipt; jo ducu gibiwinyo nyiŋe gibibedo ki lworo pi lok ma Rwot me mony doŋ otyeko yubo con me timo i komgi.
18I kare meno gaŋi abic bibedo i lobo Ejipt ma jo ma bedo i igiloko leb jo Kanaan, dok bene ma gikwoŋo kwoŋ i nyiŋ Rwot me mony. Doŋ gaŋ acel ki i kingi gibilwoŋo ni gaŋ me Ceŋ.
19I kare meno keno tyer pa Rwot bibedo i dye lobo Ejipt, ki got ma gicibo ocuŋ atir pi po pi Rwot bicuŋ i waŋ lobone kikome. 20Got man bibedo macalo lanen ma nyuto ni Rwot me mony tye i Ejipt. Ka ce jo kunnu bikok bot Rwot pi jo ma unogi, en bicwalo botgi ŋat ma bilarogi, ŋat ma bilok kun cuŋ pigi ka dok larogi. 21Rwot binyutte kene bot jo Ejipt. I Kare meno jo Ejipt biŋeyo Rwot, gibiwore kun gityero bote gitum ki gitum awaŋa, dok bene gibikwoŋo kwongi i nyim Rwot ci gibicobo bene gin ma gukwoŋo. 22Rwot bipwodo jo Ejipt kun goyogi dok canogi woko. Gibidwogo cen bot Rwot, ci biwinyo legagi dok bene bicaŋogi.
23I kare meno yo gudo bia ki i Ejipt cito wa i Aciria. Jo Aciria bicito i Ejipt, jo Ejipt bene bicito i Aciria, doŋ jo Ejipt kacel ki jo Aciria, gin ducu biworo Lubaŋa kacel.
24I kare meno jo Icrael bibedo me adek me bedo kacel ki jo Ejipt ki jo Aciria, ci gibimiyo lobo ducu gibedo ki gum. 25Rwot me mony bimiyo botgi gum, kunwacci, "Oum obed i komjona jo Ejipt, ki i kom jo Aciria, ma gin aye jo ma an atiyogi ki ciŋa, ki i kom jo Icrael ma gin doŋ gudoko jona kikome."


Wel 12
Miriam ki Aron guloko lok akeca i kom Moses
1Onoŋo Moses onyomo dako mo ma nya jo Kuc, ci Miriam ki Aron gucako loko lok akeca i kom Moses pi dako-nu. 2Gubedo ka waco ni, "Rwot obedo ka lok ki dog Moses kene bo? Pe obedo ka lok ki dogwa bene?" Ci Rwot owinyo yo. 3Moses onoŋo yam mwol matek, mwol makato dano ducu ma onoŋo yam gitye i wi lobo-ni. 4Cutcut Rwot owaco bot Moses ki Aron ki Miriam ni, "Wukat woko, wun adek ducu, wubin i kema me rwatte." Gin adek ducu gukato woko. 5Ci Rwot olor piny ki wir me pol, ocuŋ i dog kema me rwatte, ka olwoŋo Aron ki Miriam. Gin aryo ducu gukato anyim. 6Ci owacci, "Wuwiny lokka. Ka ce tye lanebi mo i kinwu, an Rwot aweko en ŋeya ki i ginanyuta, aloko kwede ki i waŋ lek. 7-Ento bot laticca Moses pe bedo kit meno; pien atyeko keto oda ducu i ciŋe. 8Abedo ka lok kwede waŋ ki waŋ, ka maleŋ atyer, pe agoŋo lok; en neno kit ma Rwot cal kwede, Piŋo pe wulworo loko lok akeca i kom laticca Moses?"
9Kiniga omako Rwot i komgi, ci ocito woko. 10Ka pol owarre woko ki i wi kema me rwatte, ci nen, kom Miriam orugo woko cut, okwor matar macalo pee. Ka Aron olokke yo tuŋ bot Miriam, oneno kome orugo woko matar 11ci owaco bot Moses ni, "Ai, laditta, pe iket can i komwa pien watimo lok me miŋo, doŋ wabalo. 12Pe iwek en obed macalo latin ma ginywalo ma doŋ oto, ma riŋo kome nucune doŋ oballe woko ma pud oa aaya ki i minne." 13Moses okok bot Rwot ni, "Caŋe ba, ai Lubaŋa, abako doga boti do." 14-Ento Rwot owaco bot Moses ni, "Ka nene wonne aye onoŋo oŋulo laa i waŋe keken, kono pe en obedo ki lewic pi nino abiro? Wek koŋ gitweye woko i ŋe gony pi nino abiro, ka lacen gibikele doŋ i gony." 15Kit meno gitweyo Miriam woko i ne gony pi nino abiro; ci lwak pe gumedo ki dak ka mo nio waŋ ma gimiyo Miriam odwogo woko i gony. 16Ka doŋ lacen dano gucako wot nia ki i Kajerot, ci gugony i tim Paran gubedo iye.